Urte onetako Gabon-iaietan Txomin zarrak etxeko danak batuta egozala, esan eutsan Ioane beren semeari aspalditxu esangurea eukana agiri iakola eta semeak bere aztuta etzerabillela.\n—Ioane, bakik orain gizaldi-erdi laster dala zer eskiñi euntsan Iaunari?\n—Bai, Aita, Iaungoikoari ta zeuri oparikoa gogoan ondo iosita daukat, eta ikusi dozu ondo bete dodanez.\n—Bai, Iaunari eskerrak eugazkoa ondo bete dok, enaioan besterik itxauten igandik; agaitik beti ezautu aut seme zintzotzat. Baia, ez ete dok-ba onezkero eldu ene loba laztan eta ire seme Matxin galantagazkoa beteteko aldia bere?\n—Aurten daukaz neuk orduan neukazan urteak, eta eroana etorrenean geiago luzetu ta atzeratu barik egiteko asmoa neukan.\n—Bai, Ioane, ainbat lasterren obeto; atsegin au eroan gura naiaukek bizitza onetarik bestera, eta orren belaunik belaun iraungo al iok gure ondorengoetan eskeintzari onek, bear-izanak iirauan artean. Ondo dakik zeinbat ondasun ekarri iauskuazan eskiñi au beteteak Iaungoikoagandik. Bai, alantxe aginduta iaukok arako ik dakian beren otsein done andiak. Barriz orduan egiñiko eskiñi au bete etxeuen asko ikusi ioadaz gatxpean, eta euren etxe-baster eta artu-emonak beti ibilli iakoezak itzulastuta.\nEgun gitxi barru dogu Doniane Barrion emoillearen eguna, Berrizko elizaren zaindaria; ta ango senideai ikustaldi bat egiñaz batera aituko dogu egikizun oni buru ona emotean bere.\nMainton, dei egin eutsan aitaginarrebak beren erranari, Mainton, Matxin emen balego ba...\nMatxin, gaztea zan da, luze-eretxirik ango egonaldiari, ioan zan zugazti-aldeko landara, ta antxe beren lagun kutun batzukaz burdiñ-agatxu bat ieurtika ebillen indarrak neurtu gurarik.\nMatxiiin, Maaatxin, gedarrez abia zan Ama.\n—Banoa, erantzuten eutsan semeak; baia eragoion beren zeregiñari aziriko auzia ebatsi arte ioateko asmo baga. Amari amaitu iakon eroapena ainbeste itxaute ta deadar alperreko egiñaz.\n—Gazteak umeak eneak! Nori eragingo ez deutse umeok buruko miña? Ba! ondiñokarren uren ganeko bitzean zagoze!\nAmak aiñ zoli miña erabillen bitartean, Billela, neuk ekarrikot esanda, beingo baten nebea beren adiskide lagunakaz iostaketan egoan landara ioan zan, agertu eutsan itz bitan Amaren asarrea ta aitaiten guraria. Naiko izango zan arrebearen deia, baia añ bearra zala iakitean etxeratutea, bertan bera auzia itxi ta gero-arte esanaz lau oiñkadan gurasoai otzan-otzan da arnasa-estuka aurkeztu iaken.\nNon egon az? zetan eragoian? Nogaz batu az?\nNoz ikasiko dok gurasoen deira, beingoan etorten? Itaune onek era-batera egin eutsazan amak, baia aitaitan esan bataz eta lobeen erantzuera bakarraz ibitu ta apaldu zan asarre guztia.\nMasustegiko Batxi ta Mitxel da irurok zugazti barreneko zelaian giñarduan burdiñaga-urtika, gero elizperatuteko ustez.\nBatxi ta Mitxelen izena aitutean Maittonen arpegia argitu zan, Masustegiko ta A...-tarrak alkar asko maite izan eroielako, batez bere ango oiñordekoari suiña deituteko ustea buruan sortu iakonetik.\nEa! iarri aurki onetan eta entzun, esan eutsan semeari Ioanek. Biar goizean Berrizera ioan bear ioguk, Gabon-zar ango senideakaz iragoteko. Zelan iagozak beorra ta zaldia?\n—Ondo ezita daukat zaldia; goizean bere ariñeketa baten ioan-etorria egin dot Atelaraño. Au izango da zaldia! Onen bizkorra ta ariña! Beorra barriz iñozko obetoen dago edonorako.\n—Bai iakiat euk bere ibillgurea daukoala; onerako izango al dok.\nTxomin zarrak beren ondora urreratu eragin eutsan eta eskumia sorbaldan ezarrita esan eutsan lobeari alantxe: «Matxin laztana: amaika bider entzun izan deustak neure gaztetasunean egiñiko eskeiñia, belaunik belaun etxaguntza onetakoak egingo iauena asaben odol garbia euren sanetan iabillen artean, gauzen gora-berak besteren bat eskatuten ezpaiauek. Etorri iak iri bere gurasoen oiñatzai iarraituteko epea; geuk legez bakea ta zoriona ta izen-ona iadietsi gura badok ez eik geuk izentariko bideetatik alde egin eta ekarriko dok Iaungoikoaren onetsia; eure buru ta egikeretara. Osterantzean Iaunaren asarrezko urioletan ondatuko iak biotza, eta mingoztuko iazak bizitzako egun guztiak: zerutik iñontz gozoen ordez, tximistak eta arriak ieurtingo iozak ire basterretara eta eugan beteko dok berak esanik iaukoana zuzentasunaren iarraillak goratu ta deungak negargarritasunean itsiko ioazala. Gatxok eugandik eta ondorengo danetarik igez beioazak urrin, eta ixuri deitoala osasuna, ondasuna ta ontasuna».\nTaupadaka eukan Matxinek biotza eta aitaita nekatuten zala ekuselako, txar-aldiren batek artu ez eian bildurrez, tiratu eutsan besotik zerbait esan gura baleutsa legetxe. Aitaita, zirautsan, etzaite nekatu, aituten dot zer esan gura deustazun. Barriz badakizu aginduten deustazuen guztia egiteko gertu nagoala. Eta bein agindua ez beteteko ementxe izan bear A...-tarren semea.\n—Ondo iagok: Aitak iragarriko dena beste guztia, ezer ulertu barik baeunka. Baiakiat ire zanetan irakiten daukoan odolak deadar egiten deuala; baia areriorik asko iagozak Euskalerri ostean, nortzukaz aspertu odolaren bultzakadak, berton bear-izanik etxagoan artean.\nAu esanaz, mosu laztan bat emon eutsan, beren gogaketa danak iratsi gura izan baleutsazan legez eta edari apur bat emonda: —«Ea bada orain elizaratu, elizkizunak amaitu eta biarko gauzak maniateko», esan eutsan.\nEgun batzuetarako aldenduko iakela Matxinek Batxiri ta Mitxeli esan eutsenean, illundu iakezan onei biotzak adiskide ta lagunaren ioan bearraz, laster iruliko zala iakitean, pizkat arindu baiakoen bere euren samintasuna.\nLo gitxi egin euan arrats atan, amesetan igaro euan gaurik geiena: aitaiten autua entzuten egoala uste euan.


Gipuzkoako aldundiak basoak abandonatu ditu guztion diruarekin - Gipuzkoako Hitza\nAitziber Sarobe Egiguren eta Rafa Perez Beristain (Naturkon Gipuzkoako natur taldea eta talde ekologista)\n2022, ekainak 17 gipuzkoa, Iritzia 40\nBerriki, ekainaren 9an, Markel Olano Gipuzkoako Foru Aldundiko ahaldun nagusiak eta Jabier Larrañaga Ekonomia Sustapeneko, Turismoko eta Landa Inguruneko diputatuak agerraldia egin zuten Donostian, Basotik fundazioa aurkezteko. Arantxa Ariztimuño Mendietako eta Natura Inguruneko zuzendari nagusia ere bertan zen, antza, hitza hartu ez bazuen ere.\nFundazio hau aldundiaren %100eko partaidetzarekin jaio da, 2 milioi euroko aurrekontuarekin. Aldundiak dio egitasmo honetarako gizarte eragileak kontuan hartu dituela; lur jabeak eta enpresak, noski, ekologistak eta natur kontserbazionistak ez gaude-eta euren agendan.\nAgerraldian esandakoaren arabera: “Fundazioa basoen kudeaketa integralaz arduratuko da: landaketaz, garbiketaz, eraldaketaz, eta egur eta produktuen merkaturatzeaz“. Argi dago, bada, ez direla basoez ari, zuhaitz landaketez baizik. Ez dute, gainera, ezkutatzen; Larrañagaren hitzetan, “abandonatutako edo gestiorik gabeko basoen kopurua egun %16koa da eta errealitate hori frenatu“ nahi dute; naturalizatzen ari diren basoak egurrerako landaketa bihurtu, alegia.\nFundazioa lur jabe pribatuen baso sailak kudeatzeko intentzioarekin sortu dute. Egun, 95.000 hektarea daude haien eskuetan, eta jabe horiek (ustiategiak) ia 10.000 izatera iristen dira. Lehen sektorean bizi den hondamendiaren isla, jabeen %20k baino ez dituzte 50 urte baino gutxiago; erreleborik ez duen sektorea da, administrazioa hiltzen uzten ari dena, gutxi batzuen mesedetan. Izan ere, argi dago errezeta berria: jabego horren kudeaketa esku publikoetan —esan nahi baita, enpresenetan— utzi.\nHauxe kontu honek eragiten duen lehen galdera: nekazaritza sindikatuek begi onez ikusten dute hau? Administrazioaren zerbitzari eta subsidiarioak bihurtzea da gaur egun baserritarren, abeltzainen, artzainen eta lur jabeen helburua?\nBigarren galderak ez du garrantzi txikiagoa: jakinda aldundiak baldintzatzen duela baso politika diru laguntzen bidetik, zilegi da dirua banatzen duen administrazioa izatea diru hori jasoko dutenen kudeatzailea? Merkatu libreko ekonomia ereduan, ez al da lehia askearen kontrakoa?\nMarkel Olanok ekimena justifikatzeko balorazio politikoa egin zuen. Aldundiak ohitura bihurtu duen eran, hasieratik bukaerara, hiztegiaren erabilera interesatu eta okerrarekin herritarrak nahasteko borondatea erakutsi zuen. Gipuzkoan basoen azalera %61ekoa dela esan zuen, dakienean azalera horien gehiengoa (gaixorik dauden) zuhaitz landaketek osatzen dutela. Basoak garrantzitsuak direla esan zuen, “ingurumen ikuspegitik, biodibertsitatearen ikuspegitik, paisaiaren eta lehen sektorearen ikuspegitik, baserritarren ekonomiaren ikuspegitik…“ eta “klima aldaketaren kontrako borrokan CO2-a xurgatzeko tresna egokia” direla.\nHala da, baina basoak, ez zuhaitz landaketak. Gurean bezala, monolaborantzan oinarritutako kudeaketa intentsiboa egiten denean, onura horiek guztiak ingurumen kalte bihurtzen dira, Eusko Jaurlaritzak erakusten dituen biodibertsitateari buruzko txostenek eta Espainiako Ministerioak neurtzen dituen lur galeren adierazleek erakusten duten bezala.\nLarrañagaren hitzetan, Basotik fundazioak, egun, baso jabeei zaila zaien kudeaketa erraztuko die (azala behar du gero, tramitazio konplexua ezartzearen ardura duenak zailtasun hori baliatzea bere mesedetarako!). Jabe gehienek azalera txikia dutenez, azalera horiek kontzentratuta kudeatuko ditu aldundiak, eta horrek berak, kudeaketa kolektiboak, errentagarritasun handiagoa emango omen du. Ustiategien industrializazioa: nola esnearekin, hala haragiarekin, orain egurrarekin. Basoak berreskuratzeak ez du horrelakorik eskatzen.\nAldundiak jauzi kualitatiboa egin nahi omen du fundazio honekin, eta egin du, baina ez “baso iraunkor eta jasangarriaren bidean”, Olanok esan bezala. Fundazio hau natur kontserbazioaren eta biodibertsitatearen kontrako jauzi kualitatiboa da, beste urrats bat hondamendirantz.


Sei debagoiendar, EH Bilduko zuzendaritza berrian - Debagoiena - Goiena.eus\nSei debagoiendar, EH Bilduko zuzendaritza berrian\nJosu Bilbao 2017-06-19 16:02\nMilitanteen % 84ko babesarekin onartu dute EH Bilduren zuzendaritza berria. Bertan egongo dira, Maider Otamendi, Larraitz Ugarte, Ander Rodriguez eta Nerea Zubia idazkaritza ezberdinetan, eta Pello Urizar eta Rebeka Ubera, EAko eta Aralarreko ordezkari moduan.\nZapatuan egin zuen EH Bildu ezker abertzaleko koalizioak lehen kongresua Bilboko Euskalduna jauregian, eta babes zabala lortu zuen Arnaldo Otegiren zuzendaritza politikoak. Orain arte, Sortuk, Eusko Alkartasunak, Alternatibak eta Aralarrek osatu dute koalizioa, baina aurrerantzean nortasun propioa izango du EH Bilduk.\nGuztira 2.144 baiezko boto, %84a, jaso zituen zuzendaritza berriak, eta %93ko babesa izan dute txosten politikoak eta estatutuek.\nArnaldo Otegi koordinatzaile nagusiarekin batera izango dira zuzendaritzan Gari Mujika, Ainhoa Beola, Koldo Castañeda, Maider Karrere eta Josu Juaristi. Zuzendaritza politikoan, gainera, sei debagoiendar ere egongo dira. Horietako lau, zapatuan bertan hautatu zituzten militanteek, idazkaritzetako kargu ezberdinetan.\nEtxebizitza eta Oinarrizko Eskubideak izeneko idazkaritzan izango da Maider Otamendi eskoriatzarra. Estatu Eraikuntzarako idazkaritzan Larraitz Ugarte oñatiarra izango da. Ander Rodriguez arrasatearra Politika Sozialak idazkaritzan izango da, eta Nerea Zubia oñatiarra Parte-hartzea eta Gobernantza idazkaritzan.\nGainera, alderdi politikoek mahai politikoko kide izateko ordezkari bana aukeratu zituzten, eta mahai horretako kide izango dira Eusko Alkartasunako Pello Urizar eta Aralarreko Rebeka Ubera debagoiendarrak.\nKongresuan, EH Bilduk “Independentzia eta eredu sozial berri bat” nahi duela eta “iraultza kontserbadorearen alternatiba” direla aldarrikatu zuen besteak beste Arnaldo Otegik.


Bordele-Mérignac aireportua » Transfermuga!\nZer helmugatara doa? Bordeleko aireportuak (IATA kodea BOD • ICAO kodea: LFBD) Europako eta nazioarteko hainbat hiriburutarako hegaldiak ditu. Halaber, low-cost hegaldietarako ontziratze-eremu berezia dauka – sartu\nNon dago? Aireportua Mérignac-en dago, Bordeletik 12 km-ra mendebalderantz – sartu\nAireportura iristeko hainbat modu daude.\nBordeleko Saint-Jean tren-geltokitik, autobusez zuzenean joan daiteke, 1 linearekin (txartelak 1,50 € balio ditu). Horrez gain, konexio azkarra eta zuzena ahalbidetzen duten lantzaderak ere badaude, 7,20 €-tan – sartu\nAutoz, azkar heltzen da saihesbidetik; baina aparkalekua ordaindu behar da gero – sartu


Zer-nola eragiten die klima aldaketak ibaiei? - UPV/EHU\nIñaki Antigüedad Auzmendi, Ane Zabaleta Lopetegui, Jesús Ángel Uriarte Goti. Maite Meaurio Arrate eta Tomás Morales Juberías\nZer-nola eragiten die klima aldaketak ibaiei?\nUr-Ingurumeneko Prozesuen Taldea\nLehenengo argitaratze data: 2020/01/02\nUr-Ingurumeneko Prozesuen Taldea. Argazkia: Laura López. UPV/EHU.\nKlima aldaketak ur ingurunean izan ditzakeen inpaktuez hausnar egitean –esaterako, ibaien emarien bilakaeraz–, bi aldagai nagusi hartu behar dira kontuan:\n- Klima ereduen aurreikuspenak, batik bat, prezipitazioaren eta tenperaturaren gainekoak.\n- Arro bateko emarien bilakaera, eredu hidrologikoen simulazioan oinarrituta. Horrelakoetan, klimaren informazioa input eran baliatzen da.\nEtorkizuneko egoera hidrologikoen aurreikuspenak hala egin eta hidrologiako plangintzan txertatzean, egokitzeko eta arintzeko neurriak hartuta, ez diogu behar adina garrantzirik ematen ebapotranspirazioari. Hori da, nabarmen, arro bateko urteko balantze hidrikoaren gaineko oinarrizko ekuazioan aldagai ahaztuena:\nP (prezipitazioa) = Q (emariak) + ET (ebapotranspirazioa)\nEbapotranspirazioak baldintzatzen du arro jakin bateko euri erregimenaren eta emari erregimenaren arteko lotura espazio-tenporala.\nAldagai hidrologikoa lurraldean\nLehorreko eremuak okupatzeko eta antolatzeko moduek (batik bat landa ingurunean) eta horiei loturiko nekazaritza eta basogintzako politikek nabarmen baldintzatzen dute ebapotranspirazioa, eta, ondorioz, emarien bilakaera. Inpaktu hori areago nabarmentzen da urte sasoi lehorretan.\nLurraldea, hala, klima aldaketaren efektu hidrikoen hartzaile soila izatetik efektu negatiboak arindu ditzakeen eta espero diren egoeretara hobeto egokitzeko aukera ematen duen eremu izatera igaroko da, oinarriko hidrologikoko antolamendua badu.\nHorregatik, ikerketa gehiago behar da, eta emaitzak lurraldearen plangintzan kontuan hartzea, batasun hidrologikoan oinarrituta. Ibaiaren arroaren gaineko ikuspegia izan behar da, emarira mugatua bainoago gehiago.\nArroa kontuan hartzen den ikuspegian, funtsezkoak dira lurzoruak (erabilerak eta ezaugarriak) eta horietan gertatutako aldaketak, izan landaredia klimaren aldaketetara egokitzeagatik, izan lurralde antolamenduan hartutako erabakiengatik.\nHori guztia hartu behar da kontuan modelizazio hidrologikoan. Hala, aurreikuspenetan, bereizi egin behar dira emari klimatikoak (aldaketak kliman bakarrik gertatuta espero direnak) eta emari naturalak (aldaketak, hala kliman, nola lurzoruaren erabileretan).\nKlima ereduetatik eratortzen diren etorkizuneko egoerak aldakor samarrak badira ere, eredu hidrologikoetan, aldakortasuna are handiagoa da. Ziurgabetasun atmosferikoei lurzoruen ingurukoak gehitu behar zaizkie, hasteko, lurraldeari funtzio hidrologikoaren onarpenari buruzkoa.\nIbaietan espero diren erregimen hidrikoez ari garela, batez besteko emariez gain (baliabideen kudeaketari begira), kontuan hartu behar dira emari txikiak (ur masen egoera ekologiko onaren baldintzatzaile oinarrizkoak) eta handiak (uraldi arriskuei lotuak). Hori guztia, urteko sasoi guztietan. Etorkizunari urteko batez besteko emarien arabera aurre egitea ez da erabilgarria.\nLaburbilduz: plangintzan hidrograma osoa hartu behar da kontuan, egokitzapen ikuspuntu batetik.\nHori horrela, Universidad del País Vasco/Euskal Herriko Unibertsitateko Ur-Ingurumeneko Prozesuen Taldeak lehen ikerlan hau egin du: Urrakortasun hidrikoa: iragan hurbileko joeretatik etorkizunekoetara. Egoera hidrologiko berrietara egokitzea. Bi galdera oinarrizko hauei erantzuten ahalegindu gara: Nondik gatoz? Nora goaz?\nBizkaiko Golkoko emarien iraganeko bilakaera (azken 60 urteak) eta balizko etorkizuna (XXI. mendea) aztertzen ahalegindu gara, joera estatistikoki adierazgarrien arabera. Hala, aztergai izan dira EAE barneko arroak, Ebro arroko alde kantauri-piriniarra, Aturri arroa eta Landak eskualdea.\nGuztira, emaria neurtzeko 117 estazio baliatu ditugu, kalitatezko datuak lortuta. Etorkizuneko joeren simulazioa egiteko, EAEko arro zehatzak modelizatu ditugu, hamasei proiekzio klimatiko erabilita.\nBatez besteko emariei dagokienez, hauek dira ondorio nagusiak:\n- Azken 60 urteetan, lurralde osoan hauteman da joera bera, emariak txikitzea urtaro guztietan, batik bat Ebro arroan, udazkenean eta neguan. Joera horri eutsi zaio azken 40 urteetan.\n- Aldiz, azken hogei urteei bakarrik erreparatzen badiegu, joera orokorra da emariek udaberrian gora egitea, eta batik bat neguan. Udazkenean behera egiteko joera ere aski argia da. Hala, urtaro arazotsuena da, emari eskuragarritasunari dagokionez.\n- Etorkizunari begira, simulazioen arabera, 2060 eta 2090 horizonteetan, emariek behera egingo dute urtaro guztietan, eta modu kezkagarrian udazkenean.\n- Horizonte hurbilenean aldiz (2030), simulazio batzuen arabera, zertxobait egin dezakete gora emariek udaberrian eta neguan. Orain arte behatu denarekin bat dator hori guztia, eta denboraldi mugatu baterako izan daiteke, beheranzko joera argi horretara ostera ere itzultzeko. Bestela esanda: iragan hurbilak epe luzeagoko ereduek baino gehiago baldintzatzen ditu etorkizun hurbileneko joerak.\n- Hauteman diren joerak aski orokortuak direnez kontuan hartu den eremuan (Bizkaiko golkoa, eskualde atlantikoaren barnean trantsizio eremu dena), pentsatzekoa da horren kausa ere orokorra izatea, eta klimaren bilakaerari lotua.\n- Aurretiazko azterketa batean, EAEko arroak modelizatu ditugu, lurzoruen erabileren (basoa, larrea, nekazaritza) aldaketa soilik kontuan hartu, eta iraganeko klimari bere horretan eutsita. Azterketa horren arabera, urteko eskalan egoeren artean desberdintasun handirik ez badago ere, urtaro eskalan desberdintasun handiak daude.\nLurzoruaren erabilerek garrantzia dute uraren doikuntzan, batik bat emari txikiko sasoietan, eta, etorkizunari begira, horiek dira, ikusi dugun eran, ahulenak.\nInprimatu Zer-nola eragiten die klima aldaketak ibaiei?


Botereari eusteagatik bake prozesua apurtu izana leporatu dio EAk PSOEri | EA - Eusko Alkartasuna\nHasiera » Ingurumena » Botereari eusteagatik bake prozesua apurtu izana leporatu dio EAk PSOEri\nBotereari eusteagatik bake prozesua apurtu izana leporatu dio EAk PSOEri\nArgitaratua honek egina: Prentsa Bulegoa data Ots 28, 2008 honetan: Ingurumena\nErraztik dio PSOEk PPren metodoa bere egin duela «herriari sinestaraziz gatazkarik ez dagoela» J. Sagarzazu\nEkaitzaren ondotik dator barealdia. Hauteskunde kanpaina pil-pilean dagoenean, Zapaterok eta Raxoik, biak ala biak, Espainiako gobernuburu izateko lehian, «euskal gatazka» haien agendatik alboratu izana susmagarri deritzo Begoña Erraztik, EAko presidente ohiak.\nErraztiren aburuz, aurreko kanpaina batzuekin erkatuz, «ezohikoa» da PSOEko kideek aurten hartutako jarrera: «Euskal gatazka» botoak lortzeko «erabili» nahi ez izatea, alegia.\nHaatik, alderdi politikoen jarduerak etetea, kartzelatzeak, 18/98 auziak… hauteskunde kanpaina hasi aurretik hauteskunde lehia eta, oro har, euskal gizartea «desorekatzeko» Espainiako Gobernuak abiarazitako ekimenak izan zirela salatu du EAko presidente izandakoak. Hori, «Ppren metodoekin bat egitea» esan nahi du Erraztiren aburuz: hots, «herri honi sinestaraztea inolako gatazkarik ez dagoela».\nEAko presidente ohiaren arabera, PSOEk ez du agerian utzi nahi bake prozesuan herritarrak «engainatu» zituela. «Agian, duela lau urte emandako hitza bete ez duelako izango da» edo Zapateroren aldarte ona «faltsua» delako. Erraztiren aburuz, «Moncloara iristeko interesek» gatazka politikoa konpontzeko «esperantza guztiak apurtu» dituzte, eta hori da, hain zuzen ere, sozialistek ezkutatu nahi dutena. «Penagarria» da, dio EAko kideak, «badakitelako konpontzeko arazoen artean euskal gatazka izango dutela zintzilik».\nErraztik agerraldia egin zuen atzo Bilbon, Espainiako Kongresurako EAren Bizkaiko zerrendaburu Martin Aranbururekin batera. Biak bake prozesuari heltzeko deia egin zuten,«inolako aurre baldintzarik gabe» eta ideia politiko guztien partaidetzarekin.\nErraztiren ustez, PSOEk bake prozesua erabaki judizialekin «estali» zuen, «herri honetan gatazka politikorik ez dagoela sinestarazteko». PSOEko kideen jarrera horrek aditzera eman du «irtenbiderik ez dagoela» edo, izatekotan ere, «ideien aurkako legeak muturreraino eramanda» soilik lor daitekeela. «[Espainiako Gobernuak] ez du agerikoa den egi demokratiko bat onartu nahi: herri hau nazio bat dela». Nazio izaeraren onespenean lan egiten jarraituko dutela hitz eman dute EAko kideek. «Erronka historiko bat daukagulako, erabakiko dugu».\nZUBIAK BERRERAIKI. Euskal Herriak pairatzen duen «sufrimendua» areagotzea leporatu dio Erraztik Espainiako Gobernuari. Herriak merezi duen irtenbidea ukatu eta hori «eskubideen urraketaren» bitartez egin izana egotzi dio Zapaterori. Izan ere, alderdiak legez kanporatu ondoren eta bake prozesuan interlokutore izandakoak atxilotuta, ahalegin handiz eraikitako zubiak suntsituta gelditu direla adierazi du Erraztik. Prozesu honek elkarbizitzari kalte baino ez diola egiten salatu du, eta «bakea» atzeratzen duela. Hartara, EAk elkarrizketa eta elkarbizitzaren apustu sendoa egiten duela berretsi du Erraztik. «Erabakitzea da dugun erronka».\nEspainiako Kongresurako EAren Bizkaiko zerrendaburu Martin Aranburuk nabarmendu du haren alderdiaren «fidagarritasuna». Aranburuk esandakoaren arabera, EA edozein alderdirekin bilduko da – «PPrekin, Batasunarekin, Espainiako eta Europako alderdiekin»- beti ere elkarbizitza eta bakegintza sustatu nahi badira.


Abortatzeagatik eta ezkondu gabe harremanak izateagatik epaitzen ari dira | atzerria | GAUR8 - mila leiho zabalik\nAbortatzeagatik eta ezkondu gabe harremanak izateagatik epaitzen ari dira\nHayar Raissouni kazetari marokoarra abuztuaren 31n atxilotu zuten, Amin Refat bikotekidearekin batera, Rabaten, klinikatik ateratzen ari zirela. Sendagile bat eta bertze bi langile ere hartu zituzten gatibu, abortua egiteagatik. Ehunka lagun epaitegiaren aitzinean bildu ziren astelehenean, akusatuei elkartasuna adierazteko.\nAstelehenean hasi zen Hayar Raissouni kazetari marokoarraren aurkako epaiketa. Bi delitu egozten dizkiote: legez kanpoko abortua eta ezkondu gabe sexu harremanak izatea.\nRaissounik 28 urte ditu eta “Ajbar al Yaum” egunkari independenterako lan egiten du. Abuztuaren 31n atxilotu zuten, Amin Refat bikotekidearekin batera, Rabaten, medikuaren kontsultatik ateratzen ari zirela. Klinikako sendagile bat, erizain bat eta idazkari bat ere hartu zituzten gatibu, abortua egiteagatik. Epaiketaren lehenengo egunean, ehunka lagun bildu ziren epaitegiaren atarian akusatuei babesa adierazteko asmoz. Hainbertzekoa zen jendetza, poliziek eraikinerako sarrera mugatu baitzuten.\n“Askatasuna Hajarrentzat”, “Gure jendartea arriskuan dago”, oihukatu zuten bildutako manifestariek. “Nire gorputza nire askatasuna da”, “Ez helduen arteko sexu harreman adostuen kriminalizazioari”, irakurtzen ahal zen eusten zituzten pankartetan.\n«Hayar Raissouniren eta bertze lau pertsonaren atxiloketa erabat bidegabea da. Beren pribatutasunaren kontrako eraso amorragarria da», adierazi zion Europa Press berri agentziari Amnesty International gobernuz kanpoko erakundeko Ekialde Hurbileko eta Afrika Iparraldeko zuzendariak, Heba Morayefek.\nIrailaren 2an Fiskaltzaren aitzinean aurkeztu zuten kazetaria, ezkondu gabe harremanak izateaz eta «abortu bat egiten uzteaz» akusatuta. Lehendabizikoa urtebeteko kartzelarekin zigortzen den delitua da, eta, bigarrenak, sei hilabete eta bi urte arteko espetxealdia ekar dezake.\nSenarraren baietza behar\nRaissouni bezala, Refat haren mutil-laguna ere preso dago, delitu berengatik. Irailaren 14an ziren biak ezkontzekoak. Medikua eta klinikako bertze bi langileak ere atxilotuta daude. Sendagilea, gainera, erregularki abortu zerbitzua emateaz akusatzen dute eta hamar urte arteko zigorra jaso dezake. Marokon, ama arriskuan dagoenean soilik onartzen da abortua, beti senarra ados badago.\nAbortuekin lotuta medikuak atxilotu izan dituzte, baina gutxitan pazienteak, Human Right Watch (HRW) erakundeak jakinarazi zuenez. 2018an, Marokoko justiziak 14.503 pertsona akusatu zituen libertinajeagatik, 3.048 adulterioagatik, 170 homosexualitateagatik eta 73 abortuagatik, datu ofizialen arabera. Egunero 600-800 abortu klandestino egiten dira herrialdean, elkarteen kalkuluen arabera.\nRabateko Fiskaltzak joan den irailaren 5ean jakinarazi zituen froga mediko-perizialak. Abortuengatik klinika zelatatzen ari zirela azaldu zuen.\nIdatzi politikoez galdezka\nKazetariak bi delituak ukatu zituen eta, irailaren 4an lan egiten duen egunkarian kaleratutako gutun batean agertu zuenez, bere ideia eta idatzi politikoei buruz galdetu zioten poliziek. Raissounik Ahmed Zefzafirekin izandako elkarrizketa sail bat argitaratu zuen maiatzean “Ajbar al Yaum” hedabidean. Naser Zefzafi Hirak Rifeko protesta mugimenduko liderraren aita da Ahmed. Bere familiari buruz ere egin zizkioten galderak Hayarri polizia-etxean, Ahmed Raissouni bere osabari buruzkoak besteak beste. Teologo ezaguna da osaba, Marokoko mugimendu islamiar handienetako baten presidente ohia.\nAgintariekin kritikoak diren artikuluak ere plazaratu izan ditu kazetariak eta lan egiten duen egunkariko zuzendaria, Taufik Buacrin, hamabi urteko kartzela zigorrera kondenatu zuten 2018ko azaroan delitu politikoak egotzita.\nSaad Sehli emakumearen abokatuak argudiatu zuenez, akusazioa «absurdoa eta faltsua» da. Azaldu zuenez, barneko odol-jario bat tratatzen ari zitzaizkion medikuak. Abokatua, sendagileen frogen laguntzaz, berezko abortua izan zitekeela erakusten saiatuko da. «Medikuen esku-hartze bat da eta medikuen txosten bat daukagu eragindako aborturik ez dagoela dioena. Berezko abortu bat izan daiteke eta hori ez da delitua. Hajar Raissouni askatzeko eskatuko dut».\nAmnesty Internationalek oroitarazi zuen Nazioarteko Zuzenbidean jasota dagoela emakumeen autonomiarako eskubidea (gorputzaren autonomia eta autonomia pertsonala), bere bizitza sexualaren eta ugaltzearen aukera librea barne. «Emakumeek bakarrik behar dituzten osasun zerbitzuak kriminalizatzea, abortua kasu, genero diskriminazioa da», baieztatu zuen.\nAske uzteko eskaera\nAmnesty Internationalek berehala eta kargurik gabe aske uzteko eskatu zuen. «Kasu honek ezkontzatik kanpoko sexua eta abortua kriminalizatzen dituzten Marokoko legeak indargabetzea zein presazkoa den argi uzten du. Arauok emakumeen zenbait eskubide zapaltzen dituzte, hala nola, autonomiarako eskubidea, diskriminatuak ez izatekoa, pribatutasunarena eta osasunarena», argudiatu zuen Amnesty Internationaleko Heba Morayefek.\n«Hayar Raissouniri beldurra eragin beharrean, delitu bidegabeak leporatuz, agintariek libre utzi beharko lukete, berehala eta baldintzarik gabe, eta bere eta kasuan inplikatutako bertze lagunen aurkako kargu denak kendu», erantsi zuen gobernuz kanpoko erakundeak.\nKazetarien aurkako jazarpena\nInfobae hedabideak jaso zuenez, giza eskubideen aldeko elkarteen eta kazetarien iritziz, Raissouniren atxiloketa ahots kritikoak isilarazteko saiakera tamalgarria da. Yabiladi.com atariko zuzendariak, Mohammed Ezzouakek, hala azaldu zuen testuingurua: «Kazetariak inplikatu dituzten kasu pila bat egon dira, akusatu eta batzuetan kondenatu ere egin dituzte, baina ez prentsaren kodearen arabera, baizik eta kode penalaren arabera morala eta ohitura onak urratzeagatik. Kasu batzuetan terrorismoa goratzeagatik ere kondenatu dituzte».\n«Hajar Raissouniren kasua kazetari eta hedabideen kontrako jazarpen, amorrazio eta tentsioaren enegarren erakusgarria da», baieztatu zuen.\nBaina ez hori bakarrik. Ezzouaken ustez, emakumeen eskubideen aurkako eraso bortitza ere bada. «Emozioa handia izan zen, bereziki kazetari gaztearen injustizia eta umiliazioa bere azalean sentitu zuten emakume aunitzen artean». Horregatik, Hajarren kasuak jende gehiago mugitu du askatasunaren alde.\n2018an, Marokoko justiziak 14.503 pertsona akusatu zituen libertinajeagatik, 3.048 adulterioagatik, 170 homosexualitateagatik eta 73 abortuagatik, datu ofizialen arabera\nRabateko Fiskaltzak joan den irailaren 5ean eman zuen froga mediko-perizialen berri. Abortuengatik klinika zelatatzen ari zirela aitortu zuen. Pribatutasuna urratzen du horrek


Jabier Aranburu (Aranburu gaztak): “Askotan esaten digute gurekin lehiatzen direnak ea nola lortzen dugun horren maila altuko gazta egitea” | euskaljakintza\nJabier Aranburu (Aranburu gaztak): “Askotan esaten digute gurekin lehiatzen direnak ea nola lortzen dugun horren maila altuko gazta egitea”\nBy inigo.eraso on 2011(e)ko otsailak 23 in elkarrizketak, solasean\n14:30ean gelditu nintzen Idiazabalen Jabier Aranbururekin, besteak beste, Ordiziako XXXVII. Ardi Gazta Lehiaketa irabazi duen Aranburu elkarteko kideetako batekin. Iritsi bezain pronto,Â Jabierren semea, Lander, topatu nuen ordenagailu aurrean eta berarekin galderei azken ukitua emateko aprobetxatu nuen. Azken ukituak eman, beraz, elkarrizketa tokia aukeratu eta, kamara piztean, prest geunden elkarrizketari hasiera emateko. “Just in case” bi bideo kamara eraman genituen; hala ere, azkenean, urduritasuna zela eta, bati bakarrik sakatu genion botoia behar bezala eta…\nJabier, lehenik eta behin, eskerrak eman nahi dizkizut ezagutzeko aukera emanagatik. Esan beharra dago Jabier, J. Aranburu gaztandegiaren sortzaileetako bat zarela beste bi anaiekin batera. Badakit, era berean, gaztetan zure etxean hainbat animalia, hala nola, behiak izan dituzuela, baina ardiekin hiru anaietatik nor hasi zen lehena? Gu hiru anaia izan gara, adin antzekoak, urte diferentzia gutxirekin, eta ganaduarekin afizioa gehiena anaia zaharrenak izan du; Juanjo izan da intentzio gehiena izan duena betidanik.\nJuan Jose anaia ardiekin hasi zenean, zuk ingeniaritzako ikasketak egitea erabaki zenuen. Zergatik? Ez al zenuen zure burua euskal gastronomian hain garrantzitsua den produktu bat ekoizten ikusten? Erraza. Gure aitak etxeko ganadu pixka bat zuen: behiak, oiloak… baina betidanik, izatez, aitak fabrikan lan egiten zuen, Patrizioenean. HarkÂ esaten zuen: “Ikasi eta irten industriara, hemen ez baitago zer eginik”. Funtzio horrekin joan ginen hiru anaiak ikastera, baina zaharrenak ez zuen gogorik jarri, animalietan saiatu eta ofizio hori hartu zuen, nahiz eta hasieran fabrikan hasi. Beste bi anaiak, berriz, ikasten jarraitu genuen.\nAranburu elkartea nolatan sortu zenuten? Etxeko gazta, gazta gutxi, egiten hasi ginen. Ondoren, Idiazabalek produktu bat saltzeko potentzial bat zuela konturatu ginen. Orduan, artzain gaztaren funtzionamendua eta lege batzuk jartzeko elkarte bat zegoen sortua. Mugimendu horrekin batera gu ere hasi ginen. Gazta batzuk egin eta etiketa batzuk behar genituenez sanitate aldetik, hor esan genuen elkarte bat sortu behar genuela eta horrela hasi ginen. Hala ere, beti izan gara gu familia gisa lan egin dugunak, eta horrela mantentzen gara gaur egun ere.\nBeraz, txikitatik zabiltzate mundu honetan murgilduta. Inoiz espero izan ahal duzu horren urrun iristera? Ez. Askotan jende eta bisitari askori esaten diet hau dena jakinez gero -eta 30 urte pasa dira hasi ginenetik-, beste era batera fokatuko genukeela. Hiru anaietatik bat, koinatarekin batera, daukagu lan honetara egun osoa dedikatua, eta beste bi anaiok hobby bezala daukagu, Ampoko kooperatiban egiten baitugu lan. Baina lehen esan bezala, puntu honetara iritsiko ginela jakinda, beste era batera fokatuko genuke. Egia da moldaketa lanak ondo egin izan ditugula, eta, ondorioz, nahiko urrun iritsi garela.\nBeno orain sorreraren historia jakinda, oraingo egoerara etorriko gara. Gazta egiteko prozesua bi ataletan banatuko dugu, bata mendian egiten dena ardiak hezten, eta, bestea, behin ardi esnea lortuta gaztandegian egiten dena. Has gaitezen hasieratik. Egoera berezietan egon behar al dira ardiak? Zein larre motatan edukitzen dituzue? Begira, nik kontsideratzen dut -eta beti esan ohi dut- bi ofizio ezberdin direla. Alde batetik, bat da artzain izatea, ganaduarekin lan egitea, eta, bestetik, gaztandegian edota gazta prozesuan lan egitea esne horrekin gazta egiten. Hasieratik artalde bat behar duzu, ganadua uda parten mendian edukitzen dugu, bai ganadu hezia eta baita hazten ari garen arkumeak ere. Ondoren, negu partean, azaroan, menditik jaitsi eta etxean bertan hasten gara arkume berriak jaiotzen, eta besteei etekina ateratzen esnea lortuz.\nGainera, ardiak ez dira urte osoz toki berdinean egoten, neguan iristear dagoenean ardiak beste toki batera mugitzen dituzue. Zer dela eta toki aldaketa hori eta nora mugitzen dituzue? Ez naiz ni adituena ganaduetan, baina gure abilezia ganaduarekin negu partean etxetik gertu edukitzea da, etxeko larreetan, eta uda partean alturako larreetan, guk larre finak deitzen diegunetan.Â 1000-1200 metrotan egoten gara kokatuta, Urbian hain zuzen ere.\nBehin ardiak mendian hezita, hauek jezteko garaia iristen da. Urtean zenbat aldiz egiten duzue esne bilketa hau eta noiz ematen dute ardiek esne onena? Guk jarraitzen dugun prozesua gure gaztandegiko artaldeekin zera da: maiatzean partida bat edukitzen dugu, artalde handia baitugu. Bertan lehortutako ganaduarekin mendira joaten gara, eta, bitartean, bestearekin esnea ateratzen jarraitzen dugu. Azaroan bueltatzen gara, arkumeak jaiotzen direlako. Ondoren, abenduan, gazta egiten hasten gara, eta esnearekin ekaina edota uztailaren hasierara arte irauten dugu. Sei-zazpi hilabete eta esnea berriro jasotzen dugu ganaduarengandik. Hauek etxe bueltako larreetan mantentzen ditugu eta pentsua ematen diegu, gero berriro mendira joateko. Behin eta berriz prozesu hau jarraitzen dugu.\nEsnea bilduta, bigarren fasea hasten da, hau da, gazta egiteko garaia etortzen da. Gazta bat egiteko, zer da lehen gauza egiten duzuena? Idiazabal gazta egiteko, aurreneko gauza egin behar dena da ganadu on bat izan, ardi latxarekin. Gipuzkoa mailan gehien erabiltzen dena da; Nafarroan, berriz, ez. Gero, jasotzen dugun esnearekin, esne gordinarekin, lan egin.\nOndoren, gazta motaren arabera, denbora gehiago edo gutxiago edukitzen da lehortzen. Lehortu eta gero, gazta ketu egiten da, zein da prozesu honen gauza garrantzitsuena gaztak zapore ona har dezan? Idiazabal gazta esne gordinarekin egiten denez, bi hilabetez egoten dira hezetasun handiko kamaretan bertako kondizioak 9-11 gradu ingurukoak izanik . Bi hilabete horietako denboran, kontu handiarekin lan egitea da niretzat gauza garrantzitsuena, esne garbi eta on batekin lan egitea. Gero, berriro ere diot, kameratan hezetasun handiarekin lan egitea. Ketzeko prozesua aipatzen zenidan. Gk saldu aurretik gustu pixka bat emateko ketzen ikasi dugu. Gure Goierri honetan ketutako gazta oso gustukoa da.\nHau guztia egin ondoren, gaztak hiru talde ezberdinetan sailkatzen dira. Alde batetik, gazta arrunta; bestetik, etiketa berdekoa; eta, azkenik, etiketa beltzeko gazta. Zertan bereizten dira hiru talde hauetako gaztak? Nahiko erraza da ulertzeko. Artzainak, betidanik, gure artaldearekin lan egiten dugunak izan gara eta etekinak, sosak, atera behar genituzke ganaduarekin. Lehen, ganaduak, ardiak, zerbait balio zuen; arkumeak ere bai, baita ardiaren ileak ere. Halere, gaur egun hori dena ezinean daukagu dirua ateratzeko. Bestalde, gazta egiten dugunok etekin bat lortzen dugula ikusten dugu. baita zer ikasi dugu ere? Bada, gazta on bat edukita, badagoela merkatu bat, kanpoko merkatua hain zuzen ere, turista mailakoa, kondizio ezberdineko gazta ordaintzeko prest dagoena. Gazta arrunt bat gazta on bat da. Gero jatorri izendapenaren gazta dugu, araudi batzuk betez gero; eta dastatze proba baten ondoren, etiketa beltza ematen digute. Horrek esan ahi du katalogatzen dizkiguten nibel guztietako parametroetan oso altu ematen duela. Hori bikain bat izango litzateke, eta horren arabera prezio bat baloratzen diogu. Azkenik, etiketa berdekoa, parametro bat neurtzean huts egiten duena, adibidez itxura, itxura oso ona ez izatea. Orduan maila mota baxuagoa izango luke.\nProzesu luze honen ondoren, gaztari etekina ateratzeko garaia etortzen da. Alde batetik, gaztak saldu egiten dira. Horrez gain, txapelketetara aurkezten dituzue. Aurkeztu eta arrakastarekin gainera, gogoratzen al duzu zein izan zen irabazi zenuten lehenengo aldia? Zorionez, nire bizimodu honetan, gazta ez da dirua ateratzeko negozioa izan soilik. Gure kasuan, gazta ez dugu egiten dirua ateratzeko; bai, berriz, herriaren izena mantentzeko; izan ere, Idiazabal herrian gaude, gaztandegi ospetsu bat, eta etekina ateratzeko prezio batzuk ditugu jarrita. Txapelketa beste kontu bat da. Betidanik izan dugu gustuko hauetan parte hartzea, eta konpetentzia legal batean irabazten saiatzea. Gure lehen txapelketa irabazia ez dakit asmatuko ote nukeen. Ordizian, 94an, laugarren postua lortu genuen; hori bai, aurrenekoz txapela irabazi genuena, zorionez -bueno zorionez edota merezita-, hemen, Idiazabalen bertan izan zen, 96an, Euskal Herriko txapelketa ospatu zenean. Lortutako txapela hain polita zen, non etiketaren irudian daukagun.\nAmaitzeko, txapelketari begira, zein ezaugarri izaten dituzte aurkezten dituzuen gaztak eta zertan jartzen dute arreta gehien epaileek gaztak baloratzeko orduan? Askotan esaten digute gurekin lehiatzen direnek ea nola lortzen dugun horren maila altuko gazta egitea, zerbait edukiko dugula berezia. Hasieran, ikaragarri saiatu ginen esnea lantzen, ardia zein larretan egoten zen, zein garaitako esnea zen… Horrela, lehiatzen ikasi genuen txapelketan zer gustatzen zen jakinez, gazta suabea edo fuerteagoa. Eta hori dena egin eta gero, ikasi duguna da txapelketa batean irabazteko gaztak oso orekatua izan behar duela. Urte batzuetan suabeagoa gustatu da, gaur egun, nire iritziz zapore gehixeagoko gazta gustatzen da, eta hori erabiltzen dugu, gazta zertxobait indartsuagoa. Gainera, gazta ke pixka batekin izaten da gustokoa. Eta gazta lehor bat ez da gustatzen:Â mahaikidek ona dela esango dute, baina irabazi ez duzu egingo. Testuraz ondo egon dadila. Denbora aldetik 6-8 hilabetetakoa.\nBeraz, gazta gustuko duzuenok gogoan izan gazta jateko orduan atzean dagoen guztia. Horrez gain, gogoratu hiru gazta mota ezberdin daudela, mailaren arabera sailkatuak. Besterik gabe eskerrik asko, Jabier, nire kezkak argitu eta mundu hau ezagutzeko aukera eman izanagatik.\naranburu, aranburu_gaztak, elkarrizketak, solasean\nEuskarazko galde-erantzun jolasen bilduma egin nahian\nEnergia nuklearra: kalte eta onuren arteko lehia\n9 Responses to Jabier Aranburu (Aranburu gaztak): “Askotan esaten digute gurekin lehiatzen direnak ea nola lortzen dugun horren maila altuko gazta egitea”\nAmaia M 2011(e)ko otsailak 23 at 6:13 pm #\nElkarrizketa polita IÃ±igo! Asko gustatu zait eta niri ere mundu hau sakonago ezagutzen lagundu dit.\nLan ona! 🙂\njone.auzmendi 2011(e)ko otsailak 23 at 7:14 pm #\nAsko gustatu zitzaidan elkarrizketa “zuzenean” eta esan beharra dago hemen ikusita are gehiago gustatu zaidala. Argi eta garbi antzeman dezakegu eginiko lan guztia.\nArgazki politak jaja 😉\njone.auzmendi 2011(e)ko otsailak 23 at 7:16 pm #\nAaaah! Grabazioarekin arazoak… My fault!\nIrene Usabiaga 2011(e)ko otsailak 23 at 8:40 pm #\nEntrebista interesgarria IÃ±igo, baina arazo bat aurkitzekotan fondoko musika aipatu beharko nuke. Altuegi jarri duzulakoan nago eta zenbaitetan, zuei entzutea galarazten du.\nHala ere, zorionak!!\nioritz alvarez 2011(e)ko otsailak 25 at 8:40 pm #\nIÃ±igo ZORIONAK, elkarrizketa paregabea, zorionakk!!\nMYRIAM ARANBURU 2011(e)ko otsailak 26 at 1:48 pm #\nHey! asko gustau zait elkarrizketa.. galderak ondo prestauta zeren, ta interesgarrie izan da.. zorionak!\nxabier.crehuet 2011(e)ko martxoak 1 at 10:17 am #\noso lan ona egin duzu, probatuko al zenuen gazta zatirenbat ezta?\nBeno, ba hori, lan bikaina!\nGARMENDIA tar JOXEMAI 2011(e)ko ekainak 17 at 6:07 am #\nHIRU IZARREKO ERREPORTAJEA-ZORIONAK !!!\n1-azpiko musika altuegi dagoenez,elkarrizketa ezin izan dut bukaeraraino entzun\n1-Idiazabalko gazta produktu bizidun bat izanez, egindako data etiketan idatzita eduki beharko luke\nTweets that mention euskaljakintzaÂ» Blog Archive Â» Jabier Aranburu (Aranburu gaztak): â€œAskotan esaten digute gurekin lehiatzen direnak ea nola lortzen dugun horren maila altuko gazta egiteaâ€ -- Topsy.com - 2011(e)ko otsailak 23\n[…] This post was mentioned on Twitter by Maite GoÃ±i, Maite GoÃ±i. Maite GoÃ±i said: [euskaljakintza] Jabier Aranburu (Aranburu gaztak): â€œAskotan esaten digute gurekin lehiatzen direnak ea nola lor… http://bit.ly/f9oi2Q […]\nUtzi erantzuna Irene Usabiaga(r)i Click here to cancel reply.


Leitzako Kultur Aroak ez du etenik - Erran.eus\nLeitzako Kultur Aroak ez du etenik\nTtipi-Ttapa 2018-05-16 12:11\n40. eskulangintza azokarekin borobilduko dute maiatza\nHerritar eta inguruko haur, gazte eta helduen gozamenerako ipuin-kontaketa, ekialdeko emigrazioari buruzko saioa, kantu emanaldia... izanen dituzte\nJoan den maiatzaren 4an abiatu zen Leitzako XLI. Kultur Aroa. Amazabal institutuko ikasleen Urratsez Urrats Berrikuntza Proiektuaren aurkezpenetik hasi eta autodefentsa feminista tailerra, Kattalingune zerbitzuaren aurkezpena, Ez dok hiru antzerkia, Las que faltaban dokumentala, emakumea, musika eta oholtzari buruzko mahai-ingurua eta Ni ta punto gazteentzako ipuin saioa izan dituzte.\nEkitaldiek ez dute etenik. Hilaren 17an, esaterako, Idazlea zeu zara irakurtzen duzulako ipuin-kontaketaz gozatzeko tartea hartzekoa zuten, 17:30ean, liburutegian. Asteburuan ere ez da ezer faltako. Ostiralean, 18:30ean Luzia Etxeberriaren eta Ulises Domechen eskutik, ekialdeko emigrazioari buruzko saioa izanen dute. Eguna kantu emanaldiarekin bukatuko dute, Torrea girotuz, 22:30ean. Larunbatean kirolzaleek hartuko dute lekukoa, haurrak eta helduak jardueraz jarduera ibiliko dira. Txikienek 09:00etatik 13:00etara dute hitzordua; helduek, berriz, 16:30etik 18:30era. Igandeko protagonistak Kiliklon familiako Miru eta Xurdin izanen dira. Musika lagun, dantza, txalo eta algaraz beteko dute zinema, 17:00etan.\nHurrengo astean ez da atsedenik izanen: literatura, hitzaldiak, jokoak, kirola, musika, azoka... antolatu dituzte. Hilaren 22an, asteartean, Ana Jakak poesia errezitala eskainiko du, 19:00etan, liburutegian. Biharamunean, 23an, Gurean dokumentala ikusteko aukera izanen dute (18:30ean, Atekabeltzen). Ostegunerako Siriako errefuxiatuen egoerari; eta ostiralerako euskal kultura tradizionalaren oinordekotzari buruzko hitzaldiak aurreikusi dituzte, Atekabeltzen, 19:30ean eta 18:30ean, hurrenez hurren. Tribialzale feministen txanda izanen da ondotik, 19:30ean. Maiatzeko azken larunbatean Bardeetako irteera (07:00etan plazan), Siriako hamaiketako solidarioa (12:00etan plazan), kantu saioa (19:30ean Izaietan) izanen dute; igandean, berriz, 40. eskulangintza azoka.\nKirol Eguna izanen dute Leitzan, maiatzaren 19an\nTtipi-Ttapa 2018 mai 15 Leitzaldea Leitza\nBesteak beste, larunbatean 09:00etan gaztetxoen mendi irteera eta 17:00etan helduen Total Training erakustaldia izanen dituzte Kultur Aroare...


Langileentzako argibideak oinarrizkoak ez diren lanen etetea agindu duen Dekretuaren aurrean — ELA Sindikatua\nLangileentzako argibideak oinarrizkoak ez diren lanen etetea agindu duen Dekretuaren aurrean Espainiako Gobernuaren 10/2020 Dekretua indarrean sartu da, Koronabirusaren hedapena murrizteko asmoz oinarrizkoak ez diren zerbitzuak eteteko. Bada, zein da orain oinarrizko zerbitzuak ez diren sektoreetan lan egin behar duten langileek jakin beharrekoa? Nori eragiten dio azken Dekretu honek eta berreskuragarria izango den ordaindutako baimena? ELAk argibideak ematen ditu jarraian. https://www.ela.eus/eu/albisteak/permiso-retribuido-recuperable-para-las-personas-trabajadoras-de-los-servicios-no-esenciales https://www.ela.eus/eu/albisteak/permiso-retribuido-recuperable-para-las-personas-trabajadoras-de-los-servicios-no-esenciales/@@download/image/esencialesOHARRAdef.jpg\n10/2020 Dekretuari buruz langileek jakin beharrekoak:\nAzken dekretu hau ez zaie aplikatuko ERTE edo aldi baterako ezintasunagatik kontratua etenda dutenei eta telelanaren bidez lan egiten dutenei.\nFuntsezko jarduera batean (HEMEN ZERRENDA) lan egiten baduzu, normaltasunez joan behar duzu zure lanpostura.\nFuntsezkoa ez den jarduera batean lan egiten baduzu, ordaindutako lizentzia berreskuragarria aplikatuko da:\nBaimena 2020ko martxoaren 30etik (astelehena) apirilaren 9ra (osteguna) luzatuko da, biak barne.\nNeurria 30ean aplikatu ezin den enpresetan, baimena 31n hasiko da.\nADI: enpresek gutxieneko zerbitzuak ezar ditzakete mantentze-lanetarako, jaiegunetako jarduera erreferentziatzat hartuta.\nEnpresen itxiera amaitzean negoziatu beharko da denbora hori berreskuratzea.\nSektore publikoa eta administrazioetatik azpikontratatutako enpresak: administrazio bakoitzak erabakiko du baimen hori nola aplikatu.\nZalantzazkoa edo eztabaidagarria den jarduera batean lan egiten baduzu, egon zaitez enpresak agintzen dizunaren arabera, eta ados ez bazaude, jo ezazu sindikatura egoera agintari eskudunaren aurrean salatzeko.


Tolosako Alde Zaharra, aspaldiko sagardoaren gotorleku. - Sagardoaren Lurraldea\nTolosako Alde Zaharra, aspaldiko sagardoaren gotorleku.\nEka 11, 2014 Sailkatu gabea 0 comments\nTolosaldea Garatzen-ek antolatuta, ekainaren 14an Tolosako Letxuga kaleko Txaparro sagardotegi zaharra ezagutzeko aukera izango da, eskualdeko sei sagardoren dastaketarekin batera.\nXabier Garikanoren azalpenekin batera, Mikel Garaizabal enologoak sagardoaren inguruko azalpenak emango ditu eta, jarraian, Tolosaldeko sagardoa dastatzeko aukera izango dute bertaratzen direnek: Adunako Aburuza, Ikaztegietako Begiristain, Tolosako Eguzkitza, Lizartzako Goikoetxea, Tolosako Isastegi eta Adunako Zabala.\nInork gutxik ezagutzen du, gaur egun, Tolosako txoko berezi hau, baina, 5€-ren truke, larunbatean bertan irekiko zaie herritarrei. Bi saio antolatu dira horretarako, 11:00etan eta 12:15ean, eta aurrez izena ematea beharrezkoa da: Telf.: 943 69 74 13


728 metroko garaieran, Nabarniz Iluntza mendiaren oinaldean dago, Urdaibai Biosfera Erreserbaren erdi-erdian. Herria auzune hauek osatzen dute: Ikazurieta, Intxaurraga, Uribarri-Zabaleta, Elexalde, Merika eta Lekerika. Nabarnizko lehen biztanleen aztarnek Eneolitikora garamatzate, K.a. 2800 urtera, Ikazurieta auzuneko Ondaro haitzuloan aurkitutako hezur-hondarretan ikus daitekeen bezala. Zeltek ere hartu zituzten lur hauek K.a. VI. mendean, eta defentsarako gotorleku bana eraiki zuten Ilunzar mendian eta Marueleza kastroan, Arrola-Gastiburu mendian, Mundakako itsasadar osoa zaintzeko.\nInformazio gehiago: http://www.nabarniz.eus


X IZPIEN ZERBITZU OROKORRA\nEHUko Ikerketako Zerbitzu Orokorren (SGIker) araudiak ezarritakoaren arabera, X Izpien Zerbitzuko tresnen eta prestazioen erabiltzaileek mantentze-lanetako kostuak ordaintzen lagundu behar dute. Kopuru horiek igarotako denbora, erabilitako materialak eta ekipoak eta eskatutako zerbitzua aintzat hartuz zehaztuko dira. Bestalde, X Izpien Zerbitzuko tarifak ekipoak eta instalazio osagarriak martxan egoteko eta mantentzeko gastuen arabera finkatuko dira. Tarifek urtebeteko balioa izango dute. Honako tarifa mota hauek zehaztu dira:\nEHUko ikertzaileak: fakturazioa aldiro egingo da barne fakturazio bidez (GBUen transferentziaz). EHUko sailek eskatutako lanen tarifak BEZik gabe izango dira.\nEnpresak eta Zentro Pribatuak: zerbitzuak datuak prozesatzeko, interpretatzeko eta txostenak egiteko aukera ematen du. Fakturazioa unean unean egingo da. Dena den, aldez aurreko aurrekontua onartu behar da eta horri dagozkion izapideak SGIkerren bulegoan egiten dira. Ezarritako tarifei BEZa gehitu behar zaie.\nX Izpien Zerbitzuak erabiltzaileek eskatutako lanak egiteko erabiliko diren ekipoak erabakitzeko eskubidea du. Laginen tamaina eta beste Unibertsitate edo Enpresa batzuekin sinatutako hitzarmenak direla-eta, tarifak murriztu ahal izango dira kasu guztietan.\nSalneurriak ikusi nahi izanez gero klikatu honako esteka honetan:


genre_facet:"EIMAk onetsitako materialak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Ekipamendu eta instalazio termikoak (Modulua)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Soldadura eta galdaragintza (Heziketa Zikloa). Erdi maila" topic_facet:"Metal Eraikuntzen Irudikapena (Modulua)" topic_facet:"Mekanizazioa (Heziketa Zikloa). Erdi maila" topic_facet:"Lanbide Heziketa" topic_facet:"Energia eta ura (Lanbide Arloa)" format:"eBook"\nGeneroa / Forma: EIMAk onetsitako materialak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Ekipamendu eta instalazio termikoak (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Metal Eraikuntzen Irudikapena (Modulua) Proposatutako gaia: Mekanizazioa (Heziketa Zikloa). Erdi maila Proposatutako gaia: Lanbide Heziketa Proposatutako gaia: Energia eta ura (Lanbide Arloa) Formatua: Liburu elektronikoa\nEkipamendu eta instalazio termikoak (Modulua) 1 Energi eraginkortasuna eta eguzki energia termikoa (Heziketa zikloa). Goi maila Energia eta ura (Lanbide Arloa) 1 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 1 Fabrikazio-teknikak (Modulua) Gehiago ... 1 Instalazio termiko eta fluidodunen mantentzea (Heziketa zikloa). Goi maila 1 Instalazioa eta mantenimendua (Lanbide Arloa) 1 Instalazioak muntatzeko prozesuak (Modulua) 1 Instalazioen irudikapen grafikoa (Modulua) 1 Interpretazio grafikoa (Modulua) Lanbide Heziketa Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Metal Eraikuntzen Irudikapena (Modulua) 1 Metal-eraikuntzak (Heziketa Zikloa). Goi maila Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


Argia garuna ikusteko - Elhuyar Aldizkaria\nHasiera » Albisteak » Argia garuna ikusteko\nArgia garuna ikusteko\n(Argazkia: D.F. Bliss/Medical Arts Branch, National Institutes of Health)\nOptogenetika teknika baliagarria da garunaren jarduera eta buruko gaixotasunak ikertzeko\nOptogenetika duela 4 urte sortu zuen Karl Deiseroth fisikari eta bioingeniariak, eta dagoeneko mundu osoko ehunka laborategitan erabiltzen dute. Izan ere, garunaren jarduera zehaztasun handiz ikusteko aukera ematen du, eta ez da beste teknika batzuk bezain gogorra, ez baitago elektrodoak ezarri beharrik, esaterako.\nTeknika horretan, argia erabiltzen da garunaren jarduera aztertzeko. Lehenik, neuronak argiarekiko sentikorrak egiten dituzte. Horretarako, alga berde baten proteinaren genea txertatzen dute neuronetan. Zuntz optikozko inplante baten bitartez neuronek argia jasotzen dutenean, proteina sortzen dute, eta proteinak seinale elektriko bat pizten du. Seinalea zirkuituaren barruan dagoen hurrengo neuronara transmititzen da. Horrela, ikertzaileek elektrodoekin baino askoz ere hobeto ikusten dute neuronen jarduera.\nAdibidez, Londresko Unibertsitatean, teknika hori erabili dute oroitzapenak saguen garunean nola gordetzen diren ikusteko. Oroitzapenak nola sortzen diren azaltzen duen eredu nagusiaren arabera, asoziazio berri bat ikasten dugunean hipokanpoko neurona batzuk aktibatzen dira.\nHori horrela ote den frogatzeko, ikertzaileek genetikoki eraldatu zituzten neurona horiek, argiaren eraginarekin proteina sor zezaten. Gero, soinu bati beldurra izaten erakutsi zieten saguei: soinua entzun ondoren, deskarga elektriko bat ematen zieten. Hala, soinua entzutea nahikoa zen beldurra sentitzeko, eta horren oroitzapena sortzen zuten neuronak aktibatu egiten ziren (hau da, proteina sortzen zuten).\nHurrengo egunean, ikertzaileek argi urdinez argitu zuten hipokanpoa. Horren ondorioz, bezperan oroitzapena sortzen parte hartu zuten neuronak aktibatu egin ziren, eta, soinua entzun gabe ere, saguak beldurtu egin ziren. Horrela frogatu zuten baietz, oroitzapena hipokanpoan sortzen dela.\nGainera, proteina aztertuta jakin zuten zenbat neuronak hartzen zuten parte oroitzapenen sorreran, eta frogatu zuten uste baino askoz ere gutxiago zirela: 100-200 bakarrik ziren (hipokanpoko eremu horretan 1-2 milioi neurona daude).\nOroitzapenak nola sortzen diren ikusteko ez ezik, optogenetika oso baliagarria da depresioa, Parkinsona eta mendekotasunak aztertzeko. Adibidez, depresioa zuten saguetan, kortex prefrontala estimulatuta, jokabide soziala hobetzea lortu dute, eta baita saria eman diezaieketen gauzak egiteko gogoa piztea ere.


isu, haginik ez zuen marraxua:erreseina\n0 iruzkin Etiketak: erreseinak\nIsu, haginik ez zuen marraxua\nEgilea:Jon Kortazar-Seve Calleja\nLiburuaren izena:Isu, haginik ez zuen marraxua\nMutil bat marrazoa zuen lagun baina marrazoak ez zeukan haginik eta bakarrik jan ahal zuen gauza likidoak. Gero itsasontsi bat harrapatsen du marrazoak. Asko kostatuko zaio mutilari marrazoa askatzea.\nNiretzat oso ondo egon da historia intrigazkoa delako eta niri liburu horiek gustatzen zaizkit.Ondo idatzita dago gauza guztiak ulertu ditudalako.Marrazki gutxi daude baina marrazki horietan ideia nagusiak azaltzen dira marrazkiak zuri beltzez daude.Elkarrizketa biziak dira beren sentimenduak azaltzen dituztelako.\nordua 9:53 Sarrerari estekak Argitaratua Ikasleak\nUrtea: 2005, urtarrilla\nArgudioa:Estitxuk pirata izan nahi du baina bere osaba-izebak esaten diote hori ez dela posible. Hondartzara joaten direnean Estitxuk piraten historiak irakurtzen ditu. Bere gurasoak uharte batera joatea erabakitzen dute. Zer egingo du Estitxuk uharte miresgarri horretan?\nNire iritziz,liburu hau gomendagarria da oso liburu interesgarria delako. Testua astuna da asko errepikatzen delako, baina liburua orokorrean ondo egon da. Pertsonaiak dibertigarriak eta misteriotsuak dira. Hizkuntzaz hitz egiten egokia dela bakarrik esan ahal dut. Istoriari buruz oso intrigantea dela esango nuke. Alde batetik elkarrizketak ondo ulertzen dira, biziak dira, baina beste aldetik oso pobreak dira. Ez dago deskribapen askorik.\nordua 9:36 Sarrerari estekak Argitaratua Ikasleak\nEgilea: Joxantonio Ormazabal\nMarrazkilaria: Jesus Lucas\nXaguzar, 10 urtetik aurrera\nAntonio Bolas 1923ko urriaren 20an jaio zen Zegaman. Bera igeltxeroa da eta bere zaletasuna gezurrak esatea zen. Bere etxeko ganbaran hegazkin-kumeak edukitzen zituen. Urte batean hiru uda pasa zituen Frantzian frantsesa ikasteko eta gauza asko gertatuko dira.\nNiretzat oso liburu aspergarria eta interes gutxikoa da, ez delako nire liburu mota gustokoena.Liburu honek xehetasun asko du, elkarrizketak ez dira benetan egiten direnak bezalakoak. Paragrafoak oso luzeak dira eta hori ez zait ondo iruditzen oso txarto azalduta daudelako. Elkarrizketa gutxi eta narrazio gehiegi daude. Hori ez zait gustatzen , nik uste dudalako aldrebes izan behar dela. Ilustrazioak ez zaizkit gustatu oso itzuziak direlako eta bi koloretan daudelako. Istorioa korapilotsua izan da errepikatzen dutelako esaten dutena. Pertsonaiak oso aspergarriak eta ixilak dira.\nordua 9:35 Sarrerari estekak Argitaratua Ikasleak\nInari laponiako lorea\nInari laponiako lorea.\nAlfaguara I 22 orri.\nLiburu honetan Inari izeneko neska bat bere bi neba-arrebekin abentura zorragariak pasatuko dituzte Laponian.Beraien arazoak eta beraiek naturan bizi dira bere oreinak zaintzen. Uste dut liburu honetan agertzen den historioa oso polita dela. Hizkera pizka bat zaila iruditu zait, marrazkiei buruz onak direla pentsatzen dut. Elkarrizketa geixe dago eta gainera oso onak dira,narrazio ez asko ez gutxi eta esaldi laburak daude.\nNire ustez liburu honetan dagoen historioa elkarrizketak oso biziak dira eta ez dago marrazki asko. Marrazkiez hitz egiten ari garela ez zaizkit gustatu kolore gutxi daukatelako.\nHitz egiteko era zaila izan da nire ustez, oso hitz desegokiak ez ditudala ulertu. Hitzuraz liburua polita dela uste dut.\nordua 9:33 Sarrerari estekak Argitaratua Ikasleak\nEgilea: Ulises Cabal\nIzenburua: Ikastetxe sorginduko misterio\nIlustratzailea: Gabriel Hernández Walta\n"Ikastetxe Sorginduko Misterioa ", misteriozko nobela bat da, gazteentzat.Salamancako ikastetxe batean fantasma bat agertzen da, eta Ulises Cabalek misterio hori estalgabetu egingo du.Nork izango ote da ?\nNire ustez, liburuaren ilustrazioak oso politak dira, ondo eginak. Oso ondo dago idatzita , euskara jatorrean.Istorio polita ere bai. Liburu benetan ederra, gustagarria eta atsegina. Pertsonaien izakeraren ezaugarriak ondo definitzen dituena, lekuen detaileak ondo adierazten dituena...\nElkarrizketa normalak dira, ondo eginak ere. Esaldien - paragrafoak egokiak dira liburuarekin.Ilustrazioak neurriz ederrak dira, idazlearen letra apaingarria bai da...Istorioa liluragarria da, interesgarria, bukaeraino aretaz jarraitzekoa...Pertsonaiak dibertigarriak, abenturazaleak, ausartak, erreala...\nIzena: kika suersorgina eta indiarrak.\nAzaleraren disenua: MIguel Anguel Parreño.\nBilduma: Kika supersorgina.\nEgun batean Kika altxatu zen bere ohetik, deitu zion bere anaiari eta Kikaren logelara joan ziren hartzera liburu magikoa.Gero Kikak konjuru bat egin zuen, eta txarto atera zitzaion. Joan ziren Indiara, hor dantzatu, jan, lo egin, jolastu ... egiten zuten.\nKika eta bere anaia Pablo izenekoa nahi zuten jakin zergaitik jaten hiltzen zuten jendeari eta nola egiten zuten Lortuko dute?.\nNire iritziz liburu interesgarria eta dibertigarria da , zati batzuk aspergarriak dira, esaldiak luzeak eta ulerkorrak dira.Marrazkiak zuri-beltzez daude. Liburu hau erakargarria da, gomendagarria, adin askotarako eta dibertigarria. Pertsonaiak gure parekoak dira eta oso ondo eginak daude, liburu honetan ez daude deskribapenak. Euskera mota gurea bezalakoa da.\nordua 9:31 Sarrerari estekak Argitaratua Ikasleak\nErreseina Ander Cantero\nEzkubeltz taldearen abenturak\nItzutzailea: Pilar Iparragirre\nMarrazkiak: Hans Jürgen Press\nLagunak talde batekoak dira Eskubeltz izenekoa. Seiluak dituen gizon baten atzean ibiltzen dira. Eskubeltz taldea lan asko egin behar dute X jauna atxilotzeko. Eta gauza asko gertatuko dira horren artean.\nHasteko esan nahi dut liburu hau oso ondo egina dagoela. Liburuaren hizkera orokorrean egokia da. Esaldiak pixka bat luzeak dira. Elkarrizketak ondo egina daude. Marrazkiak nire ustez oso bitxiak dira. Liburu hau guztiei gomendatzen diet oso erakargarria delako. Mutilen deskribapenek oso atseginak eta zehatzak iruditzen zaizkit. Liburuaren argumentua xamurra da.Nire ustez liburu hau pixka bat korapilatsua da leku batetik bestera joaten delako eta ez dut asko ulertzen. Pertsonaiak gazteak, ausartak, dibertigarriak eta lagunzaleak dira.\nordua 9:25 Sarrerari estekak Argitaratua Ikasleak


Getxoko Udalak Lanbide-Euskal Enplegu Zerbitzuaren 558.651,78 euroko dirulaguntza jaso du, enplegua sustatzeko tokiko ekintzetarako laguntzen 2020ko deialdiaren babesean. Dirulaguntza hori, alde batetik, enplegua sustatzeko jardueretarako erabiliko da, Lanbiden izena emanda dauden 24 langabe getxotar kontratatuz (283.359,66 €) eta Getxoko enpresak kontratatzeko laguntzak emanez (275.292,13 €).\nGetxoko 24 langabetu kontratatuko dira 15 udal proiektutarako. Gutxienez, kontratatutakoen artean %40an emakume langabeak izango dira, %30ean diru-sarrerak bermatzeko errentaren titularrak edo onuradunak, eta %15ean 55 urtetik gorakoak.\nHauek dira eskatutako profilak: 7 merkataritzako administrari, 5 enpresetako aholkulari, 5 administrazio-teknikari, 2 dokumentuen digitalizatzaile, 2 peoi, 2 pintore eta 1 eraikinen mantentzaile.\nLanbide hasia da hautagaiak hautatzen. Langabeak, getxotarrak eta Lanbiden enplegu-eskatzaile gisa izena emanda daudenak izango dira.\nBestalde, Getxoko Udalak, Lanbideren dirulaguntzari esker, kontrataziorako laguntzen deialdi bat argitaratuko du, eta 275.292,12€ bideratuko ditu horretara. Laguntza-eskaerak eskaera aurkeztu den hurrenkeraren arabera ebatziko dira, aurrekontu-kredituaren mugaraino. Kontrataziorako gehienez 50 dirulaguntza ematea aurreikusten da.\nDirulaguntzak tokiko enpresei zuzenduta daude, hiru eta sei hilabete bitarteko kontratuetarako, Getxon erroldatuta dauden eta Lanbiden enplegu-eskatzaile gisa izena emanda dauden langabeentzat. Kontratu horiek 2020ko uztailaren 1etik abenduaren 31ra bitartean hasi beharko dira. Gehieneko laguntza 3.000 eurokoa izango da 3 hilabeteko iraupena duen lanaldi osoko lan-kontratu bakoitzeko, eta 6.000 eurokoa 6 hilabeteko edo hortik gorako iraupeneko lan-kontratu bakoitzeko.\nLaguntza 9.000 eurokoa izango da sei hilabeteko edo hortik gorako lan-kontratu bakoitzeko, honako kolektibo hauetako pertsonak kontratatzen badira: DSBEren titularrak edo onuradunak, 35 urtetik beherakoak, iraupen luzeko langabeak eta 55 urtetik gorakoak.\nKontratuak emakumeei egiten bazaizkie, dirulaguntzaren zenbatekoa %10 handituko da.\nEnpresak arduratuko dira langabeak aukeratzeaz. Deialdia BAOn abenduan argitaratzea aurreikusten da, eta egun horretatik aurrera entregatu ahal izango dira eskaerak. Erantsita aurreikusitako betebeharren kuadroa.\nInformazio gehiago eta kontsultak Getxolanen (Getxo Elkartegia, Ogoño, 1, Areeta). Tel.: 94 466 01 40, www.getxo.eus/getxolan eta getxolan@getxo.eus


ETB1eko hauteskunde debatea 2020ko uztailaren 2an: kronika eta bideoak | EAEko Hauteskundeak | EITB\nZerbitzu publikoak eta pandemiaren ondorena izan dira debateko eztabaidagai nagusiak\nPandemiaren kudeaketa eta koronabirusak eragindako krisi sozioekonomikotik ateratzeko proposamenak izan dituzte hizpide hauteskunde-kanpainako lehen debatean.\nBecerra, Gorrotxategi, Urkullu, Iriarte, Mendia eta Garrido ETB1eko debatean. Argazkia: ETB\nIñigo Urkulluren 'urrezko minutua' (EAJ)\nMaddalen Iriarteren 'urrezko minutua' (EH Bildu)\nMiren Gorrotxategiren 'urrezko minutua' (Elkarrekin Podemos-IU)\nLaura Garridoren 'urrezko minutua' (PP-Cs)\nIdoia Mendiaren 'urrezko minutua' (PSE-EE)\nJoserra Becerraren 'urrezko minutua' (Equo-Berdeak)\nGaleria: ETB1eko hauteskunde-debatea\nKoronabirusak hildakoak gogoratuz eta haien senide eta lagunei babesa helaraziz hasi dute lehen hauteskunde-debatea Iñigo Urkullu (EAJ), Maddalen Iriarte (EH Bildu), Miren Gorrotxategi (Elkarrekin Podemos-IU), Idoia Mendia (PSE-EE) eta Jose Ramon Becerra (EQUO Berdeak) lehendakarigaiek eta Laura Garrido PP+Cs koalizioko Arabako 'bigarrenak'.\nDebatearen lehen zatian, krisi ekonomikoa izan dute hizpide. Denek aitortu dute egoera oso larria dela, baina EH Bilduk, Elkarrekin Podemosek eta Equo Berdeakek azpimarratu dute koronabirusaren pandemiak "lehendik existitzen ziren arazo estrukturalak" utzi dituela agerian.\nUrkulluk esan du Araba, Gipuzkoa eta Bizkaiko ekonomiak bederatzi puntuko jaitsiera izango duela eta litekeena dela 78.000 lanpostu galtzea. Alabaina, "egoera horri aurre egiteko baliabideak baditugu: Eusko Jaurlaritzak aurrekontu bat dauka, Espainiatik eta Europatik etorriko diren laguntzak izango ditugu eta zorra handitzeko aukera ere egongo da", adierazi du.\nHalaber, murrizketarik egingo ez duela eta zergarik igoko ez duela agindu du. "Lehentasuna enplegua sortzea izango da. Zortzi urtetan langabezia-tasa % 10etik behera jaistea lortu dugu eta orain ere egingo dugu. Egonkortasuna bermatuta eta inbertsioak eginda, lanpostuak sortuko ditugu", azaldu du.\nIriartek eragile politiko, ekonomiko, sindikal eta sozialekin itun bat egitea ezinbestekotzat jo du krisi ekonomikoa gainditzeko, eta Urkulluri esan dio ez dela nahikoa lanpostuak sortzea, "kalitatezko enplegua behar dugulako". Ildo horretan, EH Bilduren proposamenak aipatu ditu: 1.200 euroko gutxieneko soldata, 35 orduko lan-astea, lan-erreforma indargabetzea eta kontratu prekarioak amaitzea.\nGorrotxategiren arabera, pandemiak "aurrez sortutako arazo estrukturalak" okertzea ekarri du. "Guk enplegua egonkortzea, lan-ikuskaritza indartzea, gutxiengo soldata bermatzea, gazteentzako enplegu plan bat egitea, zerga-sistema justuago bat ezartzea, COVID-19 tasa sortzea eta gastu publikoa handitzea proposatzen dugu", erantsi du.\nGarridok esan du Euskal Autonomia Erkidegoak "plan integrala eta instituzionala" behar duela krisi ekonomikoa gainditzeko, eta autonomoak babesteko lege berezi bat sortzea aldarrikatu du, Eusko Jaurlaritzak langile horiek bazterrean utzi dituela salatuta.\nUrkulluk esandakoaren ildotik, Mendiak ere ezinbestekotzat jo du "egonkortasuna" bermatzea "hazkunde ekonomikoa lortzeko eta enplegua sortzeko". Erronka handia dela azpimarratuz, PSE-EEko lehendakarigaiak esan du pandemiak argi utzi duela "bakarrik ezin garela inora joan". Horregatik, "gobernu guztiak koordinatuta eta eragile sozialekin elkarlanean" aritu behar direla azpimarratu du.\nBecerrak deitoratu du Jaurlaritzak orain arte bideratu dituen "laguntza gehienak enpresa handientzat" izan direla eta enpresari txikiek eta autonomoek "gutxi" jaso dutela. Aurrerantzean hartu beharreko bidea zein den erabaki behar dela esan du: "Guk ez dugu lehengora bueltatu nahi. Normaltasun berri bat nahi dugu".\nBIDEOA | Ekonomia eta enpleguari buruzko eztabaida\nOsasun arloari dagokionez, EAJ izan ezik, gainerako alderdietako ordezkariak bat etorri dira osasun zerbitzuetan inbertsioak indartu egin behar direla esatean. Iriartek, Gorrotxategik, Garridok eta Becerrak Urkulluk "kudeaketa txarra" egin duela kritikatu dute.\nEH Bilduko lehendakarigairen hitzetan, "EAJk urte luzeetan egindako murrizketak bukatzea" ezinbestekotzat jo du, eta Garridok erantsi du horrez gain "zerbitzu publikoak pribatizatzeari utzi" behar zaiola.\nUrkulluk, berriz, ukatu egin du murrizketarik egin izana. Alderantziz, "2013tik aurrera Jaurlaritzak urtez urte aurrekontua handitu" duela ziurtatu du. "Lau urtetan 400 milioi igo da aurrekontua osasunean, 3.000tik gora plaza esleitu dira eta azpiegituretan 400dik gora milioi inbertitu ditugu", nabarmendu du.\nLanpostu berriak aipatuta, Garridok Osakidetzako lan-eskaintza publikoko azterketetan izandako irregulartasunen auzia gogorarazi dio jarduneko lehendakariari. Iriartek gaineratu duenez, kasu horrek eta Osasun sailburuaren dimisioak "oraindik gehiago ahuldu du lehendik ahul zegoen osasun sistema".\nHalaber, Gorrotxategik Urkullu kritikatu du Jaurlaritzak egin dituen "inbertsioen % 30 osasun zerbitzu pribatura" bideratu dela ohartaraziz. "Urkulluk datu absolutuak eman ditu, baina Barne Produktu Gordinaren beherakada izan da", gaineratu du Iriartek.\nBIDEOA | Osasun sistemari buruzko eztabaida\nZerbitzu sozialei dagokienez, Gorrotxategik Diru-sarrerak Bermatzeko Errenta ez dela nahikoa adierazi du, "behar dutenen herenak ez dutela jasotzen, eta jasotzen dutenen artean ere herenak pobre izaten jarraitzen duelako".\nIldo horretan, Mendiak esan du erreformak egiteko momentua dela, eta, besteak beste, Diru-sarrerak Bermatzeko Errenta eguneratzearen alde agertu da, "inor atzean ez uzteko".\nBecerrak, berriz, bizitzeko gutxieneko soldata zabaltzea proposatu du, "autonomoek, pentsiodunek, alargunek, gazteek edota migratzaileek jaso dezaten".\nIriartek "zaintzaren krisitik kolapsora" pasatu garela esan du eta adineko pertsonentzako zentroak interbenitzea proposatu du, denak publikoak izan daitezen eta bertako langileen baldintzak hobetzeko. Zerbitzu sozialak kudeatzeko erakunde bakarra izatea ere proposatu du.\nGarridoren ustez ere, koronabirusaren pandemiak agerian utzi du zahar-etxeen kudeaketaren inguruan hausnarketa bat egin behar dela.\nUrkulluk, ostera, Araba, Gipuzkoa eta Bizkaiko politika sozialak "eredugarriak" direla esan du. "Aurrekontuaren hiru laurdenak gastu soziala bermatzeko dira, Lanbidek % 20 handituko ditu lanerakotzeko baliabideak", gaineratu du.\nHalaber, "laguntza sozialak lana topatzera" bideratu behar direla iritzi dio.\nBIDEOA | Gizarte politikoei buruzko eztabaida\nEuskarari eta hezkuntzari buruzko tartean, Garridok esan du euskara "guztion ondarea" dela eta "bultzatu" egin behar dela, "baina lurraldeen errealitatea kontuan hartuta".\nPPk beti esaten duela gauza bera leporatu dio Iriartek, baina "euskaldunak euskaraz bizitzeko eskubidea dauka, eta ez dakienak ikasteko eskubidea, eta hori orain ez dago bermatuta". Lortutakoa galdu gabe, "administrazio euskalduntzeko unea da", erantsi du.\nGorrotxategik ere, ezinbestekotzat jo du "administrazioren arreta zerbitzuak euskaraz jaso ahal izatea".\nETB1eko hauteskunde debatea\nGarridok EH Bilduko eta Elkarrekin Podemoseko lehendakarigaiei erantzun die jendeak "titulu bat izateko" ikasten duela euskara, "eta hori penagarria da".\nAlderdi Popularrak eta Ciudadanosek euskarari buruz duten jarrera kritikatuta, Urkulluk nabarmendu du Jaurlaritzak arlo horretan ezarritako helburuak bete egin dituela: "10 gaztetatik 8 euskal hiztunak dira, euskara ikastea doakoa da B2 mailara arte eta euskara sustatzeko ahaleginak egin ditugu, Euskaraldia bezalako ekimenekin".\nMendiaren ustez, euskararen erabilera bultzatu beharra dago, "baina hezkuntzaren erronka ingelesa da". "Lehiakorrak izateko, ingelesa behar dugu", azpimarratu du.\nBecerrak adierazi du euskara ikastea "doakoa" izan beharko litzatekeela, eta ingelesa ez dela hezkuntza sistemako arazo nagusia. "Gure sistemaren arazo nagusia berdintasun eza da, ikasleen artean eta ikastetxeen artean. COVIDek agerian utzi du arrakala asko daudela: digitala, ekonomikoa, akademikoa… Hezkuntza sistema indartzeko baliabideak behar dira", nabarmendu du.\nBIDEOA | Hezkuntzari eta euskarari buruzko eztabaida\nIngurumenari eta larrialdi klimatikoari buruzko blokean, Mendia Zaldibarko zabortegiko luiziari buruz aritu da. Gertatutakoa "tragedia bat" izan zela eta harrezkero hondakin artean lurperatuta dauden bi langileak aurkitu arte ez dutela etsiko agindu du.\nHorrelako hondamendirik berriro ez gertatzeko eta zabortegietan legea errespetatzeko datorren agintaldian araudia aldatzea proposatu du.\nBecerrak erantzun dio horrekin ez dela nahikoa, hondakinak kudeatzeko eredua aldatu behar dela eta zabortegien kontrola hartu behar dela.\nIriartek ere antzeko adierazpenak egin ditu: "Zaldibarkoak erakutsi du ez zegoela inolako kontrolik zabortegian".\nUrkulluk esan du Legebiltzarreko Diputazio Iraunkorrean agerraldia egin zuela gertakari horren kudeaketari buruzko azalpenak emateko, eta konpromiso batzuk hartu dituela erantsi du, besteak beste, hondakinak kudeatzeko zentro publiko bat sortzeko.\nBIDEOA | Ingurumenari eta larrialdi klimatikoari buruzko eztabaida\nEztabaidaren azken blokean, balizko koalizioak eta itunak izan dituzte hizpide hautagaiek.\nGorrotxategik kanpainan esandakoa berretsi, eta bere apustua EH Bildurekin eta PSE-EErekin ezkerreko gobernu bat osatzea dela adierazi du.\nAukera horri buruz galdetuta, Mendiak esan du Alderdi Sozialistak ez diola betorik jarri koalizio subiranistari, eta Legebiltzarrean Etxebizitza Legea adostu zutela jarri du horren erakusgarri. Gobernua osatzea, baina, beste kontu bat dela esan du, eta "Sortuk oraindik ez du gaitzetsi ETAren indarkeria", kritikatu du.\nBestalde, Urkulluk esan du bere helburua autogobernuan sakontzean dela, falta diren eskumenak lortzea eta Espainiako Estatuarekin aldebiko harremana izatea.\nIriartek ohartarazi du aldebikotasun hori ezinezkoa dela. "Pandemian ikusi dugu Sanchezek autonomia kendu eta jarri egin duela hala nahi izan duenean. Guk Euskal Herri libre eta justua eraiki nahi dugu. Euskal Errepublika sortzea da gure hautua", azpimarratu du.\nGarridok ere, ETA aipatu du tarte honetan. Bizikidetza "sendotu" egin behar dela eta bide horretan "Legebiltzarreko alderdi guztiek terrorismoa gaitzestea" ezinbestekoa dela esan du.\nBecerrak, berriz, "betiko blokeak" gainditzeko eta Araba, Gipuzkoa eta Bizkaia berreraikitzeko gobernu bat eratzeko proposamena egin du. "Zergatik ez dugu osatzen berreraikitze gobernu bat Euskadin, guztion artean, Nafarroan egin dugun bezala? Ezohiko egoera batean ezohiko neurriak behar dira", nabarmendu du.\nBIDEOA | Balizko itunei buruzko eztabaida\nBIDEOA | Iñigo Urkulluren azken mezua\nBIDEOA | Maddalen Iriarteren azken mezua\nBIDEOA | Miren Gorrotxategiren azken mezua\nBIDEOA | Laura Garridoren azken mezua\nBIDEOA | Idoia Mendiaren azken mezua\nBIDEOA | Jose Ramon Becerraren azken mezua


50. urteurreneko logotipoa - Kurutziaga Ikastola\nFebruary 22, 2018\t| Albisteak, DBH, HH, Ikastola, LH\nAurreko astean azaldu genizuen moduan badaukagu 50,. urteurrenerako logotipoa. Bizitzeko hezi leloari irudi dinamiko eta koloretsua gehitu diogu. Erdigunean Kurutziga Ikastolaren betiko logoaren bi hegalek ostzen duten zirkulua mantendu dugu baina kolore askotariko “pertsonez” inguratu dugu, ikastolak bera biltzen duen aniztasunaren seinale. Eta guztien artean zazpi puntako izarra, edo eguzkia (bakoitzaren begiradaren arabera) osatzen dute, urteurren garrantzitsu honi argia emango diotenak.\nGabonen aurretik etxeko lanak bidali genizkien gure ikasleei. 5o. urteurrenerako irudiak bilatzen genituen eta mordoxka jaso genituen eta dotore askoak gainera (ikusgai jarriko ditugu). Bildutakoen artean talde batek aukeraketa bat egin zuen, logotipo bati begira eta leloarekin lotuta baliogarrienak izango zirelakoan.\nEgindako aukeraketarekin diseinuko profesionalengana jo genuen. Logotipo batek sintetikoa izan behar du, irudi bakarrean ideia indartsu bat bildu eta gehiagorako ateak zabaltzen baditu are hobeto. Guztion artean bi marrazki bereiztu genituen, bai iradokitzen zituzten ideiengatik eta baita euren indar ikonikoagatik ere.\nEguzkiaren marrazkiari konposizioa eta transmititzen zituen indarra hartu genizkion. “Eskutik helduta” marrazkiari berriz, iradokitzen duen ideia: ezberdinen artean, eskutik helduta, elkartzen gaituen mundua zaindu, aldatu edo hobetu dezakegula. Halabada, bion baturatik sortu zen gaur aurkezten dizuegun logoa. Zuen gustukoa izango ahal da!\n← Kirolak: partiduen ordutegiak (02-24)\nHaur Hezkuntza: elurra mara-mara →


Plangintzen balorazio soziolinguistikoa (ii) - Garaigoikoa\nLan arloko plangintzen balorazio soziolinguistikoa egiten jarraitzen dut.\nEbaluazio soziolinguistikoa egiteko, Iñaki Martinez de Lunak eredu teoriko bati jarraitzen dio. Horretarako hiru maila bereizten ditu: maila makrosoziala, maila mikrosoziala eta norbanakoaren maila.\nGizartearen dimentsio makrosoziala:\nKasu honetan daude seguruenik alderik handienak administrazio eta enpresetako planen artean. Izan ere, administrazioak behartuta daude elebitasuna errespetatzeko eta enpresak ez. Beraz, enpresek borondate hutsez heltzen diote euskara planari.\nIñakik dio ematen duela administrazio planetan ez dela aztertzen gizartearen babesa. Enpresetako planetan ere oso gutxi hartzen da aintzat nire ustez. Izan ere, ez dakit zer puntutaraino gizarteak begi onez ikusten duen enpresen euskalduntzea. Askotan ematen baitu gizarteak euskara ez duela ikusten lan arloan.\nEAEn euskara planari oratzen dioten enpresek laguntza batzuk dituzte, Lanhitz programaren baitan. Baina eredua zurruna da. Izan ere, langile gutxiko enpresek arazo handiak dituzte diru-laguntza minimoak jasotzeko, baita establezimendu txikiak ere (tokian tokiko udal batzuek, hala ere, diru-laguntzak bai ematen dituzte). Oso plan perfektuak dira diruz laguntzen direnak. Euskararen aldeko pauso txikiak eman ahal dituenari aukera gutxi geratzen zaio (baita euskara hutsez funtzionatzen duten enpresei ere).\nEra berean, euskararen kudeaketarako Bikain ziurtagiria ere paratu du martxan gobernuak. Prestigioa ematen du (kalitate ziurtagirien tankerakoa da) eta nolabaiteko babesa ere. Baina egiteko asko ago oraindik gai honetan.


Sauna eta bainu turkiar berria irailetik aurrera erabili ahal izango da Ugaoko El Jaro kiroldegian | Geuria\nEl Jaro kiroldegiko instalazioak hobetzeko 50.000 euro bideratuko ditu Ugaoko Udalak. Kirol kantxako eta padel pistako argiak eta igerilekuaren klimatizazioa ere hobetu dituzte.\nSauna eta bainu turkiar berria jartzeko lanak dagoeneko hasi dituzte // Ugaoko Udala\nEl Jaro kiroldegiko instalazioak berritzeko lanetan ari da Ugaoko Udala. Besteak beste sauna eta bainu turkiar berria, eta kanpoko argiak, kirol kantxako eta padel pistako argiak, igerilekuaren klimatizazioa eta igerilekuko ura arazteko sistema hobetuko dituzte. Guztira 50.000 euro bideratuko ditu Udalak lan horietan.\nSauna eta bainu turkiar berria jartzeko lanak dagoeneko hasi dituzte, eta aurreikuspenen arabera irailerako amaituta egongo dira obrak. Igerilekuko harmailetan ari dira sauna eta bainu turkiarra jartzen eta horretara 26.000 euroko inbertsioa egin dute: Udalak 14.000 euro bideratu ditu eta UTE Ugao Kirolakek 12.000 euro jarri ditu. Halaber, igerilekuaren klimatizazioa hobetu dute (10.210 euro), baita igerilekuko ura arazteko sistema ere.\nBestetik, Udalak kirol eraikineko kanpoaldeko argiak ere aldatu ditu, instalazioen sarreran daudenak. Gainera, kirol kantxako eta padel pistako argiak ere ordezkatu dituzte. “Jasangarriagoa eta eraginkorragoa izateaz gain, argiteria berritu honek ikuspena hobetu eta segurtasuna eskainiko dizkie erabiltzaileei”, dio Ekaitz Mentxaka alkateak. Hobekuntza horietara 10.000 euro inguru bideratu ditu Udalak.\n“Herritarrak eskaintzen ditugun zerbitzuekin pozik egotea nahi dugu. Kirol-instalazio onenak izatea nahi dugu, eta, horretarako, horiek mantentzeko, eraberritzeko eta hobetzeko inbertitzen jarraitu behar dugu, kalitatezko zerbitzua ematen jarraitzeko, kirol-aukera onenak eskainiz”, dio Mentxakak.\nSailkatuta: Bainu turkiarra, El Jaro, Kiroldegia, Sauna


BeKith - BeKith\nGure misioa baliodun ingelesa irakastea da berezkoa eta berritzailea den metodologia bidez, baliodun ingelesez irakaskuntzan erreferente izanez eta ikaslearengan eta bere inguruan aztarna utziz.\nOrain dela 40 urte jaio zen eskolaz kanpoko ingeles eta bota ezberdinetako udalekuen antolatzaile bezala aitzindari izanez. Urteak pasa ahala, 80.000 ikasle baina gehiago hezi ditu eta eskolaz kanpoko ingeles arloan, enpresa nabaria da eskola eta ikastetxeetan.\nMundua aldatu egin da eta aldaketa sozial eta teknologikoen aurrean pauso bat eman behar dugu eta bilakaera izan. gure hezkuntza-proiektuak irakaskuntza zabaldu nahi du, adimen emozional eta sozialaren garapena ardatzat hartuz.\nHonela, 2019. urtean, 35 urte baina gehiagotan eskolaz kanpoko ingeles irakaskuntzan lortutako esperientziari, baliodun ingelesa irakasteko ideia batu zitzaion. Honela jaio zen BeKith, ingeles irakaskuntzan erreferentziazkoa eta balioen garapenean aintzindariak. BeKithen ez gara ikastetxeetan soilik adituak, ingeles formakuntza adin eta testuinguru guztietara zabaltzen dugu, haur eskoletatik enpresetara.\nBeKith metodoa ingeles hizkuntzaren ikasketa naturalean oinarritzen da, ikaslearen interes eta motibazioa pizten duten ekintza, ariketa eta dinamikekin. Hizkuntza benetako egoeretan erabiliz entzumen eta idazkeraren finkatzea suspertzen dugu. Gainera, gure unitate didaktiko guztiek formakuntza linguistikoa heziketa emozionalarekin eta errespetua, konfiantza, zintzotasuna, konpromezua eta jasangarritasuna bezalako balioekin bat dakarte.\nBaliodun ingeles irakaskuntza metodo hau gure hezkuntzan aditu taldeak diseinatu du; Begoña Ibarrola eta Granja Escola bezalako, izen handiko adituen gomendioak jarraituz.\nGure helburua ikasleek Cambridge ziurtagiriak gainditzea da, ingelesa erraztasunez hitz egin dezaten. ak gainditzen du!\nBeKithen 40 urte baina gehiago daramatzagu eskola-umeak ingelesean trebatzen, 23 urte udalekuak antolatzen, 16 urte eguneko udalekuekin, 10 urte irakasleak prestatzen eta 6 urte hizkuntza laguntzaile zerbitzua eskaintzen..\nBeKithi buruz esaten dute...\nBeKithengan konfiantza dute\nBeKith | www.bekith.eus – Legezko oharra – Pribatutasun politika – Cookie politika


Ikasitako lezioak | Iritzia | Berria\nIzaskun Landaida Larizgoitia - Emakundeko zuzendaria\nIkastea eta irakastea. Inoiz amaitzen ez den prozesua da, bizitza osoa irauten duena. Ikasi eta irakatsi egiten dugu; irakasten ari garenean ere, ikasten ari gara. Garena, dakiguna, gure nortasuna, gure balioak... Dena, azken batean, ikasketa baten ondorioa da. Niretzat, eta pentsatzen dut niretzat bezala beste hainbat eta hainbatentzat ere, feminismoa, oraindik ere hain ezezaguna eta askotan arbuiatua, aurkikuntza bat izan zen, eta gauza asko irakatsi dizkit. Lehenik eta behin, begiratzen irakatsi dit: begirada kritikoa izaten, normaltasunaren edo ohituraren azpian ezkutatuta dauden desberdintasunak aurkitzen, hain egia ez diren egia zenbait desikasten, errealitatea berrinterpretatzen. Irakatsi dit, orobat, zein garrantzitsua den emakumeok ahalduntzea, emakumeok gure indarraz eta gaitasunaz jabetzea, eta lagundu dit nire inguruko emakumeengan eta haien bizi-historietan ikusten benetako ahalduntze-ereduak ikusten. Eta beste gauza askoren artean, feminismoaren irakaspen handietako bat izan da ikastea zein garrantzitsua den askotariko emakumeak ezagutzea, aitortzea, errespetatzea eta haiekin aliantzak sortzea, bizi dugun berdintasun falta estrukturalaren aurrean aliantza ezinbesteko tresna baita.\nGaur, martxoaren 8an, Emakumeen Nazioarteko Egunean, azken puntu hori azpimarratu nahi nuke. Indibidualtasuna nagusi den mundu honetan, feminismoa sorkuntza kolektiboko gune bat da. Feminismoa, sortze beretik, emakumeen arteko aliantzetan oinarritu da. Feminismoa emakumeen sare handi bat da, baldintza sozial, ekonomiko eta ideologikoei, arrazei eta abarrei dagokienez askotarikoak diren emakumeek osatua. Kontuan hartzen du denok desberdinak garela, baina emakume izateak batzen gaituela eta, emakume izateagatik, egiturazko berdintasunik eza pairatzen dugula mundu osoan.\nAldarrikapen-eguna da gaur, beste behin ere nabarmentzeko eta salatzeko emakumeek berdintasun falta estrukturala pairatzen dutela mundu osoan, hainbat modutara adierazten dena: lanaldi bikoitzak —oraindik ere zaintzaren eta etxeko lanen banaketa oso desorekatua delako emakumeen eta gizonen artean—, lan-merkatuan zailtasun handiagoak, botere- eta erabaki-gunetara iristeko zailtasunak eta emakumeen aurkako indarkeria, kasurako. Erronka asko ditugu berdintasunezko gizarte bat izatera iristeko, eta, bide horretan, ezinbestekoa da aliantzetan sakontzea; gauden tokitik, gure esku-hartze esparrutik eta gure baliabideetatik abiatuta, bakoitzak egin ditzakegun ekarpenetan sakontzea. Mugimendu feministaren ekarpenak behar ditugu, eta, horrekin batera, baita berdintasuna lortzeko politika instituzionalek eskaintzen dizkiguten tresnak ere. Bateragarriak izateaz gain, osagarriak ere badira berdintasunerantz agenda komun bat egiteko. Eta, noski, haiekin batera, gizarte osoaren ekarpena ere behar dugu, gizonena eta pertsona guztiena, bakoitza bere jardun-esparrutik abiatuta.\nBat gatoz gaur nazioarteko grebarako deia egin duen mugimendu feministaren aldarrikapenekin, eta bakoitzak ahal duen neurrian jarraitzeko emandako aukerarekin. Gure jarduketa-planetan jasota ditugun helburuak dira, eta haiek lortzeko ari gara lanean egunero. Emakundek, 2009an gogoeta bultzatzeko sentsibilizazio-kanpaina bat egin zuen, zeinean galdetzen zuen ea zer gertatuko litzatekeen emakumeek greba egingo balute, eta orduan ere salatu zen oraindik ere batik bat emakumeen gain daudela bizitza jasangarri egiteko ezinbestekoak diren lanak, hala pertsonen zaintza (haurrena, adinekoena zein mendekotasuna dutenena) nola etxeko lanen kudeaketa, lan ikusezin eta ezkutukoen bidez, lanaldi bikoitz eta bizitza bikoitzen bidez, beren osasunaren kaltetan, eta, besteak beste, beren karrerak eta itxaropenak mugatuta.\nEzinbestekoa da lana berrantolatzea, bizitza erdigunean jartzeko, ekonomia feministak defendatzen duen legez. Gizarte-antolakuntza berri bat behar dugu, lanaren banaketa orekatuan oinarritua, non gizonak zein emakumeak berdin arduratuko diren etxeko lanez zein zaintzaz eta lan produktiboa, non enplegu-egiturak lanaren, norberaren bizitzaren eta familia-bizitzaren premietara egokitzen diren, eta non zerbitzu soziokomunitarioak egokitzen diren, lanak ekarritako zama murrizte aldera.\nBadakigu gizartea aldatzea zaila dela, baina ezin dugu ahaztu, aldi berean, etengabe aldatzen ari den gizarte batean bizi garela. Nahiz eta batzuetan sentitzen dugun badirela denboran betikotzen diren balio, jarrera eta ereduak, mundua aldatzen ari da etengabe, eta etengabe aldatzen ari gara munduan bizi garenok ere. Aldaketa etengabe horrek egunero aukera ematen digu bestelako gizarte bat eraiki nahi dugunoi.\nKontuan izan behar dugu gizartea etengabe berritzen dela, eta belaunaldi berriak begira ditugula egunero. Ikusten dutenaren arabera eraikitzen dute beren nortasuna, imitazioan oinarritzen dira, eta neskengan eta mutilengan jartzen ditugun itxaropenetan. Egunero, gure jarrerekin, gure hitzekin, jendea tratatzeko dugun moduarekin, mundua nolakoa den, nola antolatzen den esaten diegu. Egunero kontatzen diegu pertsona bakoitzak munduan zein leku duen, zein balio nagusitzen diren. Aukera hoberik ba ote belaunaldi berriei mundu hau beste era batera antola litekeela erakusteko? Mundu hobea eta justuagoa posible dela erakusteko?\nEmakundek aurten egin duen sentsibilizazio-kanpainak, Berdintasuna ikasi egiten da. Irakatsi berdintasuna lelopean, azpimarratzen du berdintasuna ez dela berez edo modu naturalean sortzen, baizik eta ikasi egiten dela, bizitzan beste balio edo portaera sozial batzuk ikasten diren bezalaxe. Helduok sekulako erantzukizuna eta, horrekin batera, izugarrizko aukera dugu berdintasuna irakasteko, bakoitza gure erantzukizun-eremutik abiatuta: ama, aita, irakasle, instituzio, enpresa zein komunikabideetako arduradun...\nBenetako berdintasun eraginkorrerantz jauzi kualitatibo bat eman nahi badugu, berdintasunaren irakaskuntza azpimarratu behar dugu. Horregatik, gaur inoiz baino gehiago, kontuan izanik berdintasunaren aurkako sinergiak eta haurrek egunero jasotzen duten informazio andana ez beti berdintasunaren aldekoa, ezinbestekoa da hezkidetza, errespetua, giza eskubideak eta indarkeriarik eza oinarri dituen hezkuntza azpimarratzea. Belaunaldi berriei tresnak eman behar zaizkie tratu onak berdintasunarekin lotzeko eta tratu txarrak, aldiz, berdintasunik ezarekin. Horixe baita feminismoaren beste irakaspenetako bat: berdintasuna irakatsi ezean, azkenean, berdintasunik eza ikasten da.\nAurten 30 urte dira Emakumearen Euskal Erakundea sortu zela. Urte hauetan guztietan, aurrerapen asko ikusi ditugu, aldaketa asko izan dira, eta ikasi dugu berdintasuna guztion erronka dela. Argi izan dute eta praktikan jarri dute nire aurretik erakundearen zuzendaritzan aritu direnek, idazkari nagusiek eta inplikazio eta konpromiso handiz erakundean egunero lanean diharduten langile guztiek. Eskerrak eman nahi dizkiet denei egindako ekarpen baliotsuagatik eta hainbeste irakasteagatik. Eskerrak eman nahi dizkiet, halaber, gure gizartean berdintasunaren alde lanean diharduten guztiei: gizarte-mugimendu, emakume-talde, era askotako entitate, berdintasunarekin konpromisoa hartu duten enpresa, hezkidetzan sinesten duten irakasle...\nGauza asko ikasi ditugu bidean. Eta askoz gehiago ikasiko ditugulakoan gaude.\nIkastea eta irakastea. Inoiz amaitzen ez den prozesua da, bizitza osoa irauten duena. Irakats dezagun berdintasuna. Ikas dezagun berdintasuna.


Nola eskatu aurretiko hitzordua Ogasunean? | Consumer\nNola eskatu aurretiko hitzordua Ogasunean?\nTelefonoz edo Internet bidez, erraza da hitzordua eskatzea Zerga Agentziako langileek zergadunari Errentaren Aitorpena egiten lagun diezaioten\nIrudia: Sonia Belviso\nZerga Agentziak zergadunari laguntzen dio bere bulegoetan Errenta Aitorpena ordu erdi baino gehiago irauten ez duen prozesu batean egiten. Baina, atendituz gero, hitzordua eskatu behar da. Telefonoz edo Internetez eska daiteke, modu errazean, bideo baten laguntza erantsiarekin.\nErrenta Aitorpena egiteko laguntza behar izanez gero, hitzordua eskatu ahal izango da kanpaina amaitu aurretik. Hitzordu-kopuruari dagokionez, zergadun bakoitzeko bi hitzordu eska daitezke gehienez.\nErrenta: nola eskatu hitzordua telefonoz?\nOgasunak zerbitzu berezia du telefonoz aurretiko hitzordua lortzeko. Zerbitzu honen zenbakia 901 22 33 44 da (91 553 00 71 telefono-zenbakian ere sar daiteke). Horren bidez, deiaren kostu partekatua 901 zenbakira bakarrik onartzen da. Arreta-ordutegia astelehenetik ostiralera 9:00etatik 19:00etara da, eta Zerga Agentziaren bulego batean aitorpena egiteko eguna eta ordua ematen dituen zerbitzua da.\nAldez aurretik eskatu beharreko datuak datu pertsonalak eta Nana dira. Gainera, posta kodea ematen bada, zergadunaren etxetik gertuen dagoen bulegotik informazioa eman dezakete, aitorpena ahalik eta erosoena izan dadin.\nEskatu hitzordua Ogasunari Internet bidez\nOgasunarekin on line hitzordua eskatzeko prozesua oso erraza da, aurreko bideoan ikus daitekeen bezala. Zure webgunean berariazko ikono bat dago, “Errenta Aurretiko Hitzordua” izenarekin eskatzeko. Bat erreserbatzeko, modu hauetakoren batean identifikatu behar da:\nZiurtagiri elektronikoarekin edo NAN elektronikoarekin.\nErreferentzia-zenbakiarekin, zeina RENØ sistemaren bidez lor baitaiteke.\nFormulario txiki bat bete behar da, non Zerga Agentziaren data, ordua eta bulego fisikoa aukeratu behar diren, besteak beste. Eguna eta ordua hautatzen direnean, kontuan izan koadro urdinek data beteta dagoela adierazten dutela.\nKudeaketa hau amaitzean, Ogasunak posta elektronikoz edo testu-mezu bidez telefono mugikorrera lokalizatzailearen zenbakia bidaliko du, hitzorduaren berrespenarekin batera, eta aukeratutako sukurtsalaren datu-basean erregistratuta geratuko da. Behin bulegoan, zirriborroa kontsulta daiteke eta Errenta-aitorpena une horretan bertan berretsi.\nAurretiko hitzordua baliogabetu edo alda dezakegu?\nHitzordura ezin bada joan eta baliogabetu egin behar bada, gutxienez egun bat lehenago egin behar da. Internet bidez egin daiteke, eta berriro ere beste hitzordu bat eskatu behar da Ogasunarekin, beste egun baterako, hobeto datorrenean (edo beste ordezkaritza batean arreta jasotzeko). Prozedura oso erraza da, eta denbora aurrezteko eta hitzordu guztiak kudeatzeko aukera ematen du, behar ez diren joan-etorririk egin gabe.\nOgasuneko kudeaketak aldez aurretik hitzordurik gabe\nZerga Agentziak adierazten duen bezala, ez da beharrezkoa aurretiko hitzordurik eskatzea honako kudeaketa hauetarako:\nAgiriak erregistroan aurkeztea eta aitorpenak aurkeztea.\nPertsona fisikoentzako identifikazio fiskaleko zenbakiaren eskaera. Pertsona juridikoa bada, hitzordua eskatu behar zaio eskatzen duenaren IFZri.\nC@ve sisteman erregistratzeko identifikazioa.


Irekia Eusko Jaurlaritza - Gobierno Vasco :: Euskara ingurumari berrira ekarri duten azken hamarkadetako hizkuntza-politiken garrantzia nabarmendu du Bingen Zupiria sailburuak\nEuskara ingurumari berrira ekarri duten azken …\nEuskara ingurumari berrira ekarri duten azken hamarkadetako hizkuntza-politiken garrantzia nabarmendu du Bingen Zupiria sailburuak\n<img src="https://www.irekia.euskadi.eus/uploads/cover_photos/55990/original/SAF.jpg" style="max-width:100%" alt="" />\nEuskal kulturgintzaren inguruko laurogeitik gora aditu, besteak beste, EAEko hizkuntza-politiken arduradun, euskaltzain, soziolinguista, unibertsitateko irakasle eta beste elkartu dira gaur goizean "Euskara biziberritzen jarraitzeko bide berriak" izeneko mintegian. Euskaltzaindiak eta Sabino Arana Fundazioak antolatu dute jardunaldia eta euskara biziberritzeko bide berriez gogoeta egitea izan du helburu, hainbat alderditik ikusita.\nEusko Jaurlaritzako Kultura eta Hizkuntza Politikako sailburuak, Bingen Zupiriak, Andres Urrutia euskaltzainburuak eta Sabino Arana Fundazioko lehendakari Juan Mª Atutxak hasiera eman diote jardunaldiari.\nMintzaldian, Eusko Jaurlaritzako sailburuak nabarmendu du "euskara biziberritzeko helburuz azken hamarkadetan eginiko lana eredugarria izan dela eta ildo horretan garatu diren hizkuntza-politikek ingurumari berrira ekarri dutela gure hizkuntza".\nHala eta guztiz ere, Zupiriaren esanetan, "erronka berriei heldu behar diegu eta gogor lan egin beharko dugu, hizkuntza biziberritzen berriro asmatuko badugu".\n"Euskararen jakintza areagotzea, erabilera bultzatzea, lan munduan urratsak egitea, familia bidezko transmisioa bermatzea, euskararen inguruan dagoen atxikimendua zaintzea… Erronka horiei eta beste hamaikari heldu beharko diegu epe laburrean", azpimarratu du.\nBeste alde batetik, euskaltzainburuak azpimarratu duenez, bi erakunde antolatzaileak, hots, Euskaltzaindia eta Sabino Arana Fundazioa, "batera datoz pil-pilean ari diren euskara biziberritzeko ekintzekin".\n"Jagon sailaren aldetik, gogoetak bildu eta euskarari ate berriak irekitzeko asmoa bizirik dago euskararen akademian bere mendeurrenean. Urratsez urrats jardunez, helburua argi dago: belaunaldi berrientzat euskararekiko ildo beregainak moldatu, elkarlanaren bidez horra mintegiaren helburua, horra gaurko gure ekimenaren oinarria", adierazi du.\nJuan Mª Atutxak, aurreko hizlariek esandakoari eutsiz, nabarmendu du, alde batetik, eragozpide handia dela euskararentzat hiztun gutxiko hizkuntza izatea, eta bestetik, muga hori dohain bihurtu behar dugula. "Txikiak ausarta, sortzailea eta engaiatua izan behar du. Txikiaren handitasuna beharrezkoa dugu balizko arriskuak aukera bilaka daitezen", azpimarratu du.\nEuskaltzain urgazle eta Euskaltzaindiko Sustapen batzordeko idazkari Erramun Osak koordinaturiko jardunaldi hau bost mahaitan egituratu da. Horietan, besteak beste, EAEko eta tokiko erakundeetako langile publikoen euskararen erabilera eta euskal kulturgintzan hizkuntza biziberritzeko bide berriak jorratu dira. Era berean, EUSKARALDIA ekimenaren ezaugarriak eta helburuak aurkeztu dira –ekimen horren bigarren edizioa 2020ko udazkenean egingo da− eta, azkenik, euskara biziberritzeko ahaleginetan, gizarte-eragileek landu ditzaketen bideen inguruko gogoeta egin da.\nMintegian, ondokoek aurkeztu dituzte hitzaldi eta komunikazioak: Hizkuntza Politikarako sailburuordea, Miren Dobaran; Gotzon Lobera, itzultzailea eta Euskaltzaindiko Sustapen batzordeko kidea; Joseba Lozano, Eusko Jaurlaritzako Herri Administrazioetan Hizkuntza Normalizatzeko zuzendaria; Natxo Mosteiro, Eusko Jaurlaritzako Herri Administrazioetan Hizkuntza Normalizatzeko Zuzendaritzako Hizkuntza Plangintzaren arduraduna; Amaia Jauregizar, Euskaltzaindiko kide eta Euskararen Herri Hizkeren Atlasa (EHHA) egitasmoko ikertzailea; Jon Sarasua, Mondragon Unibertsitateko Humanitate eta Hezkuntza Zientzien Fakultateko irakaslea; Estibalitz Alkorta, Eusko Jaurlaritzako Hizkuntza Politikarako Sailburuordetzako Euskara Sustatzeko zuzendaria; Euskaraldiaren koordinatzailea, Arrate Illaro; Kike Amonarriz soziolinguista; Mertxe Mujika, AEK-ko koordinatzaile nagusia; Iban Arantzabal, Goienako zuzendari nagusia; Sagrario Aleman, euskaltzaina eta Euskaltzaindiko Sustapen batzordeko burua; Koldo Tellitu, Euskal Herriko Ikastolen Elkarteko lehendakaria; Lurdes Imaz, EHIGEko koordinatzailea; Josu Waliño, PuntuEus Fundazioko zuzendaria; Mikel Irizar euskalgilea; eta Erramun Osa bera.\nSAF.jpg 70 KB (jpg)


Guillermo Gómez – Ikasle eta irakasle\nTag: Guillermo Gómez\nPraktika letratu nagusiak eta bernakularrak\nHau da burura etorri zitzaidan lehenengo gogoeta herenegun Deian ateratako albistea irakurri nuenean: [Enlace roto.]Catalunyan aita batek alabaren testuliburuaz egindako protestaren berri izan nuenean, joan den astean eman nizun berri Botxotik-en kontatu nizuna, kontu bera izan nuen buruan.\nSarreraren izenburua ikusita pentsamendu bitxiak ditudala uste izango duzu agian. Baina, kontuan izan, Daniel Cassanyk erabili ohi dituela hitz horiek (MSN edo idazkera ideofonematikoa bezala) eta Sustraietatik zerura argitaratu aurretik behin baino gehiagotan irakurri –eta landu, itzultzeko besteak beste– behar izan genituela horrelako kontzeptu eta hitzak.\nZigor Alkortaren argazkia Deian\nDanielek dioenez, praktika letratu bernakularrak, “idaztean, guk geuk, geure kabuz, gizarte-erakundeek (eskolak, administrazioak, justiziak eta abarrek) ezarritako konbentzioetatik kanpo, zer egiten dugun adierazten du” (egunkari intimoak, lagunen arteko posta, txioak, txat pribatuak eta abar) Praktika letratu nagusien kontrakoa da, hauek publikoak eta formalak baitira, eta arau zorrotzen pean baitaude. Alegia, lagunen artean eta senitartean hizketa biziagoa erabiltzen dugunean bezala, idaztean horrelako testuak ekoizten dira eta bernakularrak deritze.\nKontua da bi esparruak, nagusiena eta bernakularrena, nahasten direnean. Cassanyren beraren iruzkinari jarraiki, desberdintasun horren inguruko hausnarketa ondo dago; klasean bernakularra era formalean irakastea berriz, lekuz kanpokoa –adibide gisa, komunetan idazten irakastea aipatu du–. Hortaz, lehenengo paragrafoan aipaturiko berrian testuingurua falta zaigu.\nHalaber, dagoeneko hemendik agertu da hizkera “formalegiari” buruzko kezka; Oihan Vegak idatzitako sarrera, adibidez. Are, Guillermo Gómezek ere aipatu dit inoiz Twitterren euskaldun askoren idazkerak sortarazten dion harridura. Edonola ere, SMSak era ideofonematiko horretan idazteko, hizkuntza menperatu egin behar da, ikerketek diotenez.\nBeharbada, bi praktika letratuen arteko jauzia ageri zaigu arestian azaldutako bi kasuetan… edota hizkuntzaren erregistro desberdinen jabe izatearen –ala ez izatearen– ondorioak.\nPosted on 2014/03/20 2014/03/18 Categories adituak eta arituak, hedabideak, hizkuntzak, ohiturakTags Daniel Cassany, Guillermo Gómez, hizkera formala, Oihan Vega, praktika letratuak, Sustraietatik zeruraLeave a comment on Praktika letratu nagusiak eta bernakularrak\nHitzaldi baten edukia… eta edukitzailea\nDuela ia hilabete, Barakaldon Miguel Angel Santos Guerraren hitzaldi batera joan nintzen. Ez zen irakasle hau entzuten nuen lehenengo aldia; are, idazle oparo honen liburuak, eta idazlanak oro har, aspaldi hasi nintzen irakurtzen eta gaur egun ere irakurtzen ditut. Esate baterako, larunbatero El Adarve deritzon esparruan argitaratzen du –baina ez nuke esango blogaria denik, horri blog esaten dioten arren; egunkarietako blogei buruzko iritzia plazaratu dut dagoeneko–. Esan zituen gehienak ez ziren niretzat berriak izan; edonola ere, hizlari trebea da eta gustura entzuten den horietakoa.\nEgun, aukera dexente dago batek esandakoak jaso eta plazaratzeko. Bat, adibidez, bideoz grabatu eta igotzea da; halaxe egin zuen Mikel Agirregabiriak eta geroago Josi Sierrak, Berritzegune Nagusiaren kanalean zintzilikatuta. Beste aukera bat, Storify erabiltzea, Berta Martinezek egin zuen bezala.\nNik, aldiz, beste bat baliatu nuen, Hizpideren 80. zenbakian argitaraturiko Guillermo Gómezen artikuluan proposatutakoari jarraiki: google drive erabiltzea. Hau honela, hitzaldian bertan apunteak jaso nituen eta une hartan bertan Sarean partekatu; gerora idatzitakoa zuzendu eta osatu egin nuen. Parte hartu nahi izan dutenek ere izan dute horretarako aukera eta emaitza honetara iritsi gara.\ncompartiendo notas de la charla al estilo de @cometa23 o @mar_mejias https://t.co/2jSbxgyW7j #27BdoJardunaldi se puede colaborar 😉\n— Iñaki Murua (@imurua) October 31, 2013\nHorra hor, beraz, hitzaldi baten edukiaren berri izateko edukitzaile desberdinak… eta osagarriak.\nPosted on 2013/11/28 2013/11/27 Categories adituak eta arituak, hitzaldiak, lankidetzak, teknologiaTags Artikuluak, google drive, Guillermo Gómez, Hizpide, Josi Sierra, Miguel Angel Santos Guerra, Mikel Agirregabiria1 Comment on Hitzaldi baten edukia… eta edukitzailea